Tommy Thomas dipercayai lakukan 4 kesalahan, kata Ismail

Perdana Menteri Ismail Sabri Yaakob berkata bekas peguam negara Tommy Thomas, dipercayai melakukan empat kesalahan berdasarkan siasatan terhadap kandungan buku memoir "My Story: Justice In the Wildernes", yang ditulisnya.
Beliau berkata kesalahan itu melibatkan di bawah Kanun Keseksaan, Akta Suruhanjaya Pencegahan Rasuah Malaysia (SPRM) dan Akta Rahsia Rasmi (OSA).
“Untuk tindakan, kita ada empat kesalahan yang dijangka dia melakukan kesalahan…ini kita serah kepada pihak berkuasa berkaitan, kalau kes SPRM, SPRM akan siasat, kalau Kanun Keseksaan, pihak polis akan siasat,” katanya ketika ditanya mengenai perkembangan siasatan terhadap bekas peguam negara itu.
Ismail berkata laporan siasatan ke atas memoir Thomas yang disediakan pasukan petugas khas, telah dinyahklasifikasikan dan sesiapa sahaja boleh melihat laporan tersebut, melalui laman sesawang Bahagian Hal Ehwal Undang-Undang, Jabatan Perdana Menteri.
Ismail berkata demikian dalam sidang media selepas menghadiri taklimat khas Pilihan Raya Umum ke-15 (PRU15) dan monsun timur laut 2022, di Bukit Aman hari ini.
Ditanya tindakan Perikatan Nasional dan Pakatan Harapan yang tidak mengeluarkan sebarang kenyataan berkenaan isu Thomas itu, Ismail berkata beliau tidak pasti mengapa mereka "berdiam diri".
“Saya tak tahu kenapa diam. Biasanya kalau dia rasa bersalah dia diam, tetapi saya pun tak tahu dalam kes ini kenapa (diam),” katanya.
Buku yang diterbitkan pada Januari 2021, telah menimbulkan kekecohan pelbagai pihak hingga mengakibatkan kira-kira 244 laporan dibuat oleh individu mahupun kumpulan terhadap Thomas dan buku itu.


Puteri Sarah fail cerai terhadap Syamsul

Selepas hampir sembilan tahun mendirikan rumah tangga, pelakon Puteri Sarah, hari ini memfailkan permohonan cerai dengan suaminya yang juga pengarah, Syamsul Yusof di Mahkamah Rendah Syariah Kuala Lumpur.
Puteri Sarah, 38, atau nama sebenarnya Puteri Sarah Liyana Megat Kamaruddin selaku plaintif memfailkan permohonan itu menerusi Tetuan Akberdin & Co di kaunter pendaftaran Mahkamah Syariah di sini dengan menamakan Syamsul atau nama sebenarnya, Mohd Shamsul Md Yusof, 39, selaku defendan.
Peguam syarie Akberdin Abdul Kader, yang mewakili Puteri Sarah memberitahu pemberita sebutan kes ditetapkan pada 7 Mac ini di hadapan Hakim Syarie Akmalludin Ilyas dan pihaknya akan menyerahkan saman itu kepada defendan dan beliau perlu hadir ke mahkamah pada tarikh tersebut bagi menjawab saman.
Dalam permohonan itu, Puteri Sarah berkata beliau berhasrat untuk bercerai dengan suami secara baik dengan kebenaran mahkamah di bawah Seksyen 47 Akta Undang-Undang Keluarga Islam (Wilayah-Wilayah Persekutuan) 1984 atas alasan mereka tidak ada persefahaman dan berlaku shiqaq berpanjangan serta tidak lagi dapat hidup bersama sebagai suami isteri mengikut hukum syarak.
Berdasarkan permohonan itu, Puteri Sarah berkata  beliau bersama anak-anak tidak lagi tinggal bersama Syamsul sama ada di rumah mentua atau di rumah kelamin mereka di Taman Melawati.
"Hal ini berikutan akibat tekanan atau gangguan berpunca daripada pihak ketiga atau hubungan sulit defendan (Syamsul), sehingga beliau sudah lama tidak pulang ke rumah kelamin tersebut.
"Saya percaya oleh kerana tiada persefahaman antara kedua-dua pihak, maka jika diteruskan mungkin akan mendatangkan kemudaratan kepada kami, khususnya diri saya, emosi saya dan anak-anak. Oleh itu, saya mohon mahkamah meluluskan permohonan perceraian ini," katanya.
Puteri Sarah, yang berkahwin pada 8 Mac 2014 dan dikurniakan dua anak, Shaikul Islam, 6, dan Sumayyah, 4, ketika ditemui pemberita berkata beliau lega kerana urusan permohonan cerai berjalan lancar.
"Tahun ini cukup sembilan tahun perkahwinan kami dan tarikh yang mahkamah berikan iaitu 7 Mac adalah signifikan kerana 8 Mac adalah ulang tahun (perkahwinan) kami...ia adalah kebetulan. Alhamdulillah, cukup sembilan tahun saya menjadi isteri kepada Syamsul dan nampaknya kini tiada rezeki...," katanya.
Selebriti itu yang menolak dakwaan bahawa beliau isteri derhaka kerana meminta cerai dan antipoligami berkata poligami itu indah jika seorang suami itu berlaku adil.
"Tapi disebabkan saya ditipu dan beliau tidak minta izin (untuk berkahwin lain), jadi saya rasa ini adalah jalan terbaik untuk saya. Saya menjalankan tanggungjawab sebagai isteri dengan baik sebelum ini dan berbincang dengan keluarga serta berjumpa ustaz dan ustazah untuk menyelesaikan masalah," kata Puteri Sarah yang turut memaklumkan beliau berbincang dengan keluarga sebelum memfailkan perceraian.
Sementara itu, Akberdin berkata pihaknya akan memulakan prosiding menghina mahkamah terhadap Ira Kazar atau nama sebenarnya Faghira Fatini, kakaknya, serta bapa mereka yang juga pelakon veteran, Kazaruddin Saisi atas dakwaan melanggar perintah Mahkamah Sesyen Sivil Kuala Lumpur dalam kes saman difailkan Puteri Sarah sebelum ini.
"Kami akan mohon supaya mahkamah mengeluarkan perintah untuk menjatuhkan hukuman penjara dan denda kepada mereka mengikut budi bicara Mahkamah Sivil kerana melanggar perintah mahkamah. Sebelum ini, memang ada pelanggaran namun selepas pihak kami hantar surat, mereka sudah 'slow down’. Tapi kali ini memang pelanggaran paling dahsyat, kerana Ira tidak boleh sama sekali ganggu Syamsul sehingga kes saman selesai.
"Tetapi, Ira terus melanggar perintah mahkamah dengan pergi ke luar negara untuk bernikah dengan Syamsul tanpa mendapat izin mahkamah di Kuala Lumpur," katanya.
Pada Jun tahun lepas, Puteri Sarah selaku plaintif memfailkan saman sivil terhadap Ira atas dakwaan menerima gangguan dan ugutan daripada wanita itu menerusi media sosial dan berjaya memperoleh perintah injunksi daripada mahkamah antara lain bagi menghalang wanita itu menghampiri dan mengganggu plaintif, suami dan keluarga.
Pada 6 Januari lepas, Syamsul mendedahkan beliau sudah bernikah dengan Ira di Thailand dalam video yang dikongsi menerusi Instagram.


Kos rawatan sakit jantung dijangka meningkat jika tiada tindakan berkesan, kata KP kesihatan

Beban kos rawatan bagi penyakit jantung di negara ini dijangka terus meningkat sekiranya tiada tindakan berkesan oleh semua pihak yang berkepentingan dalam mengawal dan mencegah penyakit itu, kata Ketua Pengarah Kesihatan Dr Noor Hisham Abdullah
Beliau yang memetik laporan The Direct Healthcare Cost of Non-communicable Diseases in Malaysia tahun ini, berkata dianggarkan sebanyak RM3.93 bilion daripada jumlah keseluruhan RM9.65 bilion kos penjagaan kesihatan pada 2017 diperuntukkan bagi perbelanjaan merawat pesakit jantung.
“Oleh itu, kolaborasi antara Kementerian Kesihatan (KKM) dengan lain-lain agensi termasuk jabatan kerajaan, badan-badan berkanun, swasta, dan badan bukan kerajaan amat penting bagi memperkukuhkan tadbir urus penjagaan dan pencegahan penyakit jantung di Malaysia secara lebih menyeluruh.
“Lebih utama, peranan komuniti amat kritikal bagi menjayakan usaha ini,” katanya dalam ucapan aluan Hari Jantung Sedunia yang disiarkan secara maya di Facebook Portal MyHealth KKM, hari ini.
Dr Noor Hisham berkata penyakit jantung atau penyakit kardiovaskular adalah pembunuh nombor satu dunia yang menyebabkan lebih 18.6 juta kematian setiap tahun di seluruh dunia.
Katanya daripada jumlah kematian itu, 85% disebabkan penyakit jantung koronori seperti serangan jantung dan penyakit serebrovaskular atau strok yang kebanyakannya melibatkan negara berpendapatan rendah dan sederhana.
“Di Malaysia, penyakit jantung iskemia masih kekal sebagai sebab kematian utama dengan 18,515 kematian atau 17% dicatatkan pada 2020, meningkat daripada 11.6% pada 2000,” katanya.
Sementara itu, Timbalan Menteri Kesihatan Dr Noor Azmi Ghazali dalam ucapan perasmiannya menyeru kepada ibu bapa untuk menjadi contoh yang baik kepada anak-anak dalam mengamalkan cara hidup sihat bagi mengawal dan mencegah penyakit termasuk penyakit jantung.
Katanya gaya hidup yang kurang sihat seperti pengambilan makanan tinggi lemak, garam dan gula, tabiat merokok, tidak bersenam dan tekanan meningkatkan risiko seseorang kepada pelbagai penyakit.
“Jika kita hendakkan anak-anak yang sihat dan cergas, sebagai ibu bapa, kita hendaklah terlebih dahulu mengamalkan cara hidup sihat. Malah ibu bapa mesti mewujudkan persekitaran dalam menggalakkan pengamalan cara hidup yang sihat,” katanya.
Dr Noor Azmi berkata sambutan tahun ini yang bertemakan "Hargai Jantung, Sayangi Kehidupan" antara lain bertujuan meningkatkan kesedaran masyarakat bagi mencegah penyakit jantung dengan mempertimbangkan cara terbaik menghargai jantung demi kemanusiaan, alam semulajadi dan untuk diri sendiri.


Muhyiddin juga sedia bekerjasama semula dengan Mahathir

Pengerusi Perikatan Nasional (PN) Muhyiddin Yassin hari ini berkata beliau juga bersedia untuk bekerjasama dengan Dr Mahathir Mohamad selepas bekas perdana menteri itu memberitahu MalaysiaNow beliau bersedia untuk bekerjasama semula dengan bekas sekutunya itu.
“Saya menyambut kenyataan Dr Mahathir Mohamad yang bersedia bekerjasama dengan beliau demi matlamat untuk memperjuangkan nasib orang Melayu dan Islam,” katanya.
“Sebagai seorang Muslim, saya secara peribadi bersedia untuk bekerjasama dengan semua tokoh Melayu dan Islam termasuk Mahathir demi perjuangan membela agama, bangsa dan negara.”
Mahathir dalam wawancara eksklusif dengan MalaysiaNow minggu ini berkata beliau bersedia untuk bekerjasama dengan Muhyiddin sekiranya kedua-dua pihak dapat mencapai matlamat yang sama.
Bekas perdana menteri itu berkata usaha untuk memperjuangkan nasib orang Melayu perlu dijadikan antara matlamat utama selain menolak individu yang terpalit dengan isu rasuah atau salah laku jenayah.
Katanya, orang Melayu yang berpecah mengikut perjuangan parti politik berbeza mengakibatkan kaum majoriti ini semakin lemah dan sukar untuk memperbetulkan keadaan.
"Kita nak adakan kerjasama, tetapi matlamat mesti ditentukan," katanya.
"Kita berpecah jadi banyak-banyak parti, kita hilang kuasa.
“Bila hilang kuasa, kita tidak boleh betulkan keadaan yang merugikan orang Melayu. Sebab itu kita perlu bersatu,” kata Mahathir yang berkhidmat sebagai perdana menteri sebanyak dua kali selama 24 tahun.
Pada 2016, Bersatu ditubuhkan selepas Muhyiddin dan beberapa pemimpin Umno dipecat daripada parti itu selepas secara terbuka mengkritik isu 1Malaysia Development Berhad (1MDB).
Penubuhan Bersatu dilakukan bersama Mahathir yang dilantik sebagai pengerusi sebelum parti itu menyertai gabungan politik PH yang akhirnya berjaya menumpaskan Barisan Nasional (BN) pada Pilihan Raya Umum ke-14 (PRU14) pada 2018.
Dua tahun kemudian, Mahathir dipecat daripada Bersatu selepas berlaku perubahan kerajaan menerusi Langkah Sheraton yang menyaksikan kerajaan PH tumbang dan digantikan dengan kerajaan PN dipimpin oleh Muhyiddin.
Namun pada Ogos 2021, Muhyiddin meletak jawatan selepas hilang sokongan majoriti di Dewan Rakyat.
Beliau kini mengetuai gabungan PN yang terdiri daripada Bersatu, PAS dan Gerakan.


Pindaan Akta 574 jenayahkan 'hendap secara maya' berulang kali

Bukan sahaja menghendap secara fizikal, malah perbuatan menghendap secara maya berulang kali juga adalah satu jenayah menurut Rang Undang-Undang Kanun Keseksaan (Pindaan) 2022, Akta Kanun Keseksaan (Akta 574).
Timbalan Menteri di Jabatan Perdana Menteri (Parlimen dan Undang-Undang) Mas Ermieyati Samsudin berkata walaupun perbuatan menghendap secara maya tidak melibatkan sentuhan atau mendatangkan kecederaan, tetapi ia boleh mengganggu mental dan emosi mangsa.
“Sebagai contoh, berlaku insiden A telah berpisah dengan B, namun B sering mengganggu A dengan pelbagai mesej dan sebagainya.
“Apabila A tukar nombor telefon, B masih lagi menghubungi A di media sosial dengan mengubah pelbagai nama samaran sehinggga ada sampai 10 ke 20 akaun (media sosial) hanya untuk memastikan hidup A tidak tenteram.
“Apabila (mangsa) pergi ke balai polis untuk membuat laporan, polis tidak boleh ambil tindakan… sebab tidak mendatangkan kecederaan kepada mangsa. Sebab itu (ada) mangsa yang sampai berhenti kerja dan sanggup keluar negara kerana khuatir diekori lagi,” katanya kepada Bernama hari ini.
Justeru Mas Ermieyati berkata adalah penting dan tepat pada masanya untuk meluluskan rang undang-undang "anti menghendap" itu untuk melindungi mangsa secara menyeluruh dan bukan hanya daripada yang mendatangkan kecederaan semata-mata.
“… kalau tidak ada satu undang-undang yang benar-benar melindungi mangsa, saya khuatir akan (berlaku) lebih banyak (kes menghendap) sehingga mendatangkan kecederaan (pada masa akan datang),” katanya.
Sementara itu Mas Ermieyati berkata beliau juga optimis rang undang-undang yang dijangka akan dibacakan kali kedua dan ketiga pada Mesyuarat Ketiga mulai Oktober depan itu, akan diluluskan di Parlimen pada hujung tahun ini.
Pada 4 Ogos lepas, pindaan Akta 574 bagi memasukkan perbuatan menghendap sebagai satu jenayah telah dibentang di Dewan Rakyat untuk bacaan kali pertama.
Rang Undang-Undang Kanun Keseksaan (Pindaan) 2022 itu bertujuan memasukkan seksyen baru 507a ke dalam Akta 574 untuk mengadakan peruntukan bagi kesalahan menghendap.
Menurut rang undang-undang itu, sesiapa yang berulang kali dengan apa-apa tindakan gangguan, berniat untuk menyebabkan, atau mengetahui atau sepatutnya mengetahui bahawa perbuatan itu berkemungkinan menyebabkan, merisaukan, menakutkan atau mencemaskan akan keselamatan orang itu, melakukan kesalahan menghendap.
Rang undang-undang itu juga menyatakan sesiapa yang melakukan kesalahan menghendap hendaklah dihukum penjara sehingga tiga tahun atau dengan denda atau kedua-duanya.


Rampasan dadah metamfetamin di Asia Timur, Tenggara catat peningkatan, kata PBB

Rampasan metamfetamin di seluruh Asia Timur dan Asia Tenggara mencecah angka tertinggi dengan satu bilion pil pada tahun lepas, menurut laporan Pejabat Pertubuhan Bangsa-Bangsa Bersatu Mengenai Dadah dan Jenayah (UNODC).Dalam laporan bertema “Ubat Sintetik di Asia Timur dan Tenggara: Perkembangan dan Cabaran Terkini 2022”, UNODC memaklumkan pengedaran dadah sintetik terus berkembang di Asia Timur dan Tenggara, dengan pengeluaran dan dagangan mencapai rekod tertinggi tahun lepas.Jumlah metamfetamin – hampir mencecah 172 tan berjaya dirampas di Asia Timur dan Tenggara pada 2021, kira-kira tujuh kali ganda berbanding sedekad lalu.Bagaimanapun, terdapat sedikit penurunan membabitkan metamfetamin kristal, dengan rampasan sebanyak 79 tan berbanding 82 tan pada 2020 di Asia Timur dan Asia Tenggara tahun lepas, menurut laporan itu.Wakil Serantau UNODC untuk Asia Tenggara dan Pasifik Jeremy Douglas berkata sindiket jenayah terancang dan kumpulan bersenjata telah mengeksploitasi wabak dan ketidakstabilan politik di Segitiga Emas dan kawasan sempadan Myanmar bagi meningkatkan pengeluaran pada tahun lalu.Beliau berkata walaupun hanya sedikit makmal dadah ditemui di luar Segitiga Emas, bekalan dadah terus meningkat.“Skala dan jangkauan pengedaran dadah methamphetamine dan dadah sintetik di Asia Timur dan Tenggara adalah mengejutkan, dan akan terus berkembang jika rantau itu tidak menangani punca utama masalah ini,” katanya dalam satu kenyataan. Beliau menambah Laos telah menjadi pusat transit utama untuk edaran ke Thailand dan bahagian lain di Mekong dan Asia Pasifik, dan Malaysia turut dijadikan transit secara meluas untuk pasaran Indonesia, Filipina, Jepun, Australia dan New Zealand.Penganalisis Dadah Sintetik Serantau UNODC untuk Program SMART Global Kavinvadee Suppapongtevasakul berkata penurunan harga kristal methamphetamine amat membimbangkan kerana ia kini lebih mudah diakses dan tersedia kepada mereka yang tidak mampu membelinya sebelum ini.“Kesan sosial daripada peningkatan penyalahgunaan dadah adalah ketara, dan perkhidmatan kesihatan serta agensi pemulihan dadah yang kekal terhad di seluruh rantau ini.“Ia berkemungkinan akibat penyalahgunaan dadah telah dipandang remeh selama bertahun-tahun dan kebanyakan negara di rantau ini tidak memantau atau mengkaji permintaan dadah,” katanya.


Indonesia, Malaysia setuju perkenal koridor perjalanan secara bertahap

Malaysia dan Indonesia bersetuju untuk melaksanakan koridor perjalanan antara kedua-dua negara melalui aturan Travel Corridor Arrangement atau Vaccinated Travel Lane, memandangkan kedua-dua negara semakin pulih daripada pandemik Covid-19.Perdana Menteri Ismail Sabri Yaakob berkata menteri-menteri berkaitan akan memperhalusi inisiatif itu supaya sempadan kedua-dua negara dapat dibuka membabitkan laluan Kuala Lumpur-Jakarta-Kuala Lumpur dan Kuala Lumpur-Bali-Kuala Lumpur.“Jika dipercepatkan urusan untuk butirannya, pernyataan bersama akan dibuat untuk mengumumkan pembukaan sempadan antara Malaysia dan Indonesia,” katanya dalam sidang media bersama Presiden Joko Widodo di Istana Bogor sempena lawatan sulung rasmi tiga hari beliau yang bermula pada Selasa.Mengenai pekerja Indonesia di Malaysia, beliau memberi jaminan untuk terus memelihara kebajikan dan perlindungan rakyat Indonesia yang bekerja di Malaysia.Ismail berkata Akta Standard Minimum Perumahan, Penginapan dan Kemudahan Pekerja 1990 (Akta 446) telah diluluskan pindaannya tahun lepas, yang menjamin keselesaan penginapan pekerja, bukan sahaja untuk rakyat Malaysia tetapi juga untuk rakyat asing termasuk dari Indonesia.Perdana menteri turut memberi jaminan MoU Pengambilan dan Perlindungan Pekhidmat Domestik Indonesia (PDI) di Malaysia di antara kementerian sumber manusia Malaysia dan kementerian tenaga kerja Indonesia akan dimuktamadkan secepat mungkin.Beliau berkata warga Indonesia boleh memanfaatkan Program Rekalibrasi atau pemutihan yang dilanjutkan oleh kerajaan Malaysia sehingga penghujung tahun ini dengan sama ada pulang secara sukarela atau bekerja secara sah.Kerjasama Malaysia dan Indonesia dalam bidang kebudayaan juga akan dipertingkat melalui penyenaraian bersama ke Unesco beberapa lagi item warisan kebudayaan yang diwarisi bersama, kata perdana menteri.Penyenaraian bersama di masa hadapan dapat mengelakkan hubungan daripada terjejas kerana Malaysia dan Indonesia berkongsi banyak persamaan dalam pelbagai perkara termasuk adat, tradisi dan warisan kebudayaan.Pada tahun 2020, kedua-dua negara telah membuat penyenaraian bersama ke Unesco bagi pantun secara “multi-national nomination.”Berhubung dengan pembatasan sempadan maritim kedua-dua negara, Ismail memberi jaminan Malaysia terus komited untuk mencapai penyelesaian bagi memuktamadkan pembatasan sempadan maritim itu.“Ada empat isu yang berkaitan, dua isu telah selesai dan boleh ditandatangani,” katanya.Sementara itu, Ismail dan Jokowi bersependapat isu Myanmar perlu ditangani dengan baik kerana kesan daripada masalah di negara itu memberi impak besar kepada Malaysia daripada segi kedatangan pelarian etnik Rohingya ke Malaysia yang sekarang berjumlah lebih 200,000 pelarian.Di akhir sidang media itu Ismail menjemput Jokowi untuk melakukan lawatan rasmi ke Malaysia. Jokowi telah mengadakan lawatan rasmi ke Malaysia sebanyak dua kali sejak memegang jawatan presiden negara itu.Sepanjang lawatan itu, Ismail diiringi Menteri Luar Saifuddin Abdullah, Menteri Kewangan Tengku Zafrul Aziz dan Kuasa Usaha Kedutaan Malaysia di Indonesia Adlan Mohd Shaffieq.


27 korban dicatat ketika kes baru cecah 4,855

4,855 kes baru Covid-19 dicatatkan hari ini menjadikan kes keseluruhan Covid-19 meningkat sebanyak 458,077 kes.Selangor kekal mencatat kes harian tertinggi sebanyak 1,783 kes disusuli Kuala Lumpur (521), Johor (467), sementara Sarawak dan Pulau Pinang mencatat 395 kes.Hanya Labuan (4) dan Putrajaya (9) sahaja yang mencatatkan kes satu digit hari ini.Sementara Perlis tidak mencatatkan sebarang kes hari ini.Negara turut merekodkan 8 kluster baru dengan 457 kluster aktif. Kluster yang telah tamat pula adalah sebanyak 1,391.Malaysia juga mencatat sebanyak 3,347 kes sembuh menjadikan jumlah keseluruhan kes sembuh meningkat kepada 414,707.Kes aktif dengan kebolehjangkitan pula kini berjumlah 41,582.Dalam pada itu, 481 pesakit ditempatkan di Unit Rawatan Rapi termasuk 247 orang memerlukan bantuan alat pernafasan.Malaysia turut mencatat 27 lagi korban akibat Covid-19, menjadikan jumlah mangsa yang maut meningkat kepada 1,788.


Pegawai SPRM tidak siasat sumber pendapatan Syed Saddiq sebelum jadi menteri

Seorang pegawai penyiasat Suruhanjaya Pencegahan Rasuah Malaysia (SPRM) memberitahu Mahkamah Tinggi bahawa beliau tidak menyiasat sumber pendapatan Syed Saddiq Syed Abdul Rahman sebelum menjadi menteri, ketika mengendalikan kes pengubahan wang haram yang dihadapi ahli Parlimen Muar itu.
Asbi Munip, 32, berkata ini kerana siasatannya hanya tertumpu kepada pemindahan wang RM100,000 daripada akaun Maybank Syed Saddiq ke dalam akaun Amanah Saham Bumiputera (ASB) milik Syed Saddiq.
“Berdasarkan siasatan saya, YB Syed Saddiq telah melakukan dua pemindahan wang, masing-masing sebanyak RM50,000 pada 16 Jun dan 19 Jun 2018 ke dalam akaun ASB miliknya,” katanya semasa disoal peguam Gobind Singh Deo yang mewakili Syed Saddiq, pada perbicaraan bekas menteri belia dan sukan itu yang berdepan empat pertuduhan pecah amanah dan pengubahan wang haram.
Disoal Gobind, adakah saksi itu mengetahui punca pendapatan anak guamnya sebelum menjadi menteri?, Asbi menjawab beliau mengetahui Syed Saddiq pernah menjadi tutor sambilan di Universiti Islam Antarabangsa (UIA).
Bagaimanapun, Asbi tidak ingat bahawa Syed Saddiq pernah menjadi pensyarah debat Bahasa Inggeris, jurulatih debat UIA dan kolumnis beberapa portal.
Gobind: Tuan Asbi tidak bertanya kepada YB Syed Saddiq? Ini soalan asas kepada kes Amla (pengubahan wang haram).
Asbi: Saya hanya fokus kepada siasatan saya berhubung pemindahan wang.
Asbi kemudian bersetuju dengan peguam bahawa beliau tidak menyiasat sumber pendapatan Syed Saddiq sebelum menjadi menteri dalam menjalankan siasatan kes pengubahan wang haram.
Saksi pendakwaan ke-29 itu juga berkata beliau tidak menyiasat jumlah perbelanjaan yang dibiayai dahulu oleh Syed Saddiq untuk kempen Pilihan Raya Umum ke-14 (PRU14).
Ditanya Gobind, dalam pembelaan Syed Saddiq menyatakan bahawa wang RM120,000 adalah untuk menggantikan wang yang telah didahulukannya untuk kempen PRU14, Asbi menjawab, “Saya hanya menyiasat berhubung wang RM100,000”.
Terdahulu, timbalan pendakwa raya Noor Syafina Mohd Radzuan bertanyakan kepada saksi itu, bagaimana dia pastikan wang RM100,000 daripada akaun Maybank Syed Saddiq masuk ke dalam akaun ASB milik Syed Saddiq.
“Terdapat kemasukan wang berjumlah RM120,000 daripada akaun Armada Bumi Bersatu Enterprise menerusi empat transaksi ke dalam akaun Maybank YB Syed Saddiq.
“Saya juga mengesahkan dengan pegawai ASB bahawa terdapat kemasukan wang berjumlah RM100,000 ke dalam akaun ASB YB Syed Saddiq, selain memastikan akaun Maybank itu adalah millik YB Syed Saddiq,” jawab Asbi.
Syed Saddiq, 29, didakwa bersubahat dengan Rafiq Hakim yang diamanahkan dengan dana berjumlah RM1 juta, untuk melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di Kuala Lumpur pada 6 Mac 2020.
Bagi pertuduhan kedua, Syed Saddiq didakwa menyalahguna RM120,000 daripada akaun Maybank Islamic Berhad milik Armada Bumi Bersatu Enterprise untuk diri sendiri, dengan menyebabkan Rafiq Hakim melupuskan wang itu di Malayan Banking Berhad, Taman Pandan Jaya antara 8 dan 21 April 2018.
Beliau juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang dipercayai merupakan hasil aktiviti haram, di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.
Perbicaraan di hadapan pesuruhjaya kehakiman Azhar Abdul Hamid bersambung 22 Ogos ini.


Camden Town, London

“Tu dah buat. Ni dah tengok. Situ dah pergi”.Aku teringat kembali kerja-kerja yang pernah aku buat. Hari ini bila aku senaraikan dan belek-belek kembali pengalaman kerja yang pernah aku buat, aku sendiri tak percaya.Apakah betul aku pernah lakukan kerja-kerja ini?Aku pernah buat kerja gelap, kerja terang dan kerja terbuka. Semuanya untuk menyambung hidup.“Tu dah buat. Ni dah lalu”.Aku tidak akan melupakan Camden Town bukan kerana aku nak mengada-ngada mengaku jadi orang London.Tidak. Pekan kecil ini ada kisah dengan aku. Mustahil dilupakan, tempat jatuh lagi dikenang inikan pula tempat berdengung.Camden Town dilingkari oleh beberapa terusan air yang menyambung ke Sungai Thames.Pekan kecil ini tak jauh, hanya tiga batu dari pusat kota London.Pekan kecil ini dikenali kerana Camden Market. Ini sebenarnya pasar hujung minggu pada hari Sabtu dan Ahad.Daripada apa yang aku baca pasar minggu ini dimulakan pada tahun 1973.Cuti Easter bulan April 1982, aku sampai ke London pertama kali dari Belgium.Ketika itu aku masih lagi merangkak belajar bahasa Perancis di Wavre.Di London aku menumpang di rumah arwah Yunus Ali (1952-2010) di Stratford E7.Ketika itu Yunus adalah pelajar sepenuh masa di East London University.Rumah teres Yunus di Stratford milik universiti yang disewakan untuk pelajar.Yunus berkongsi dengan dua lagi pelajar.Seorang Amoi pelajar dari Malaysia dan seorang lagi anak muda Mat Saleh. Aku menumpang tidur di ruang tamu.Kali pertama aku datang ke London betul-betul sebagai pelancong dari Wavre, Belgium.Setiba di London aku merasa amat selesa. Baru aku sedar betapa nikmatnya bercakap dalam bahasa ibunda. Betapa selesanya aku dapat bercakap dalam bahasa Inggeris. Membaca akhbar Inggeris. Menonton televisyen yang aku faham bahasanya.Di London aku bersantai. Aku tak perlu berfikir fikir terkial-kial mencari perkataan untuk berbual.Aku tak memerlukan kamus. Sebagai orang pelarian perasaan aku semakin lega. Aku merasakan hidup aku makin selesa. Aku merasa diri aku semakin jauh dari malapetaka.Ini bukan bermakna aku melupakan lokap di Moscow. Atau melupakan lokap di Bombay. Penjara Arthur Road di Bombay masih terlekat di hati. Tidak.Aku menjadi selasa kerana semuanya sudah aku lalui.“Penjara itu dah masuk. Lokap itu dah tidur”.Di London, Yunus menjadi pemandu pelancong. Yunus memperkenalkan aku dengan Camden Market.Pasar Minggu ini tempat Awang cari Dara, tempat Dara cari Awang, tempat Awang cari Awang dan tempat Dara cari Dara.Aku tersenyum bila melihat lenggang lenggok anak muda kota London ketika aku pertama kali menjejak kaki ke kota itu.Di permulaan 80-an Punk adalah fesyen hangat di kota London. Hippie di zaman aku mengundur. Para hippie dah berumur.Zaman 60-an dah masuk senja. John Lennon sudah menjadi arwah. Adik-adik baru sudah sampai dengan fesyen baru mereka yang lebih mengancam.Aku ingat lagi minggu pertama aku sampai ke Belgium, di rumah menyambut orang pelarian Braine-le-Comte aku ternampak program Top of The Pop dari BBC London.Mata dan telinga aku terbuka luas. Akhirnya dapat juga aku melihat program yang ratusan kali aku dengar dan baca.Televisyen terletak di bilik makan. Petang itu aku ternampak Boy George dengan lagu “Do You Really Want To Hurt Me”. Boy George dan kugiran Culture Club sedang menaiki carta tangga pertama Top of The Pop.“Isham … boy or girl?” Gamal anak muda pelarian dari Eriteria bertanya pada aku bila dia melihat Boy George sedang bertandak di kaca televisyen. Ini tahun 1982. Aku belum sampai ke London lagi.Bila aku sampai ke Camden Town aku ternampak banyak pengikut Boy George yang muka berbedak bergincu. Rambut mencucuk mata. Berbaju hitam, berjaket hitam. Ada yang memakai kain gebar – fesyen terkini tahun 1982.Ketika itu Sakai Biduanda dari Jelebu amat susah untuk kenal mana jantan dan mana betina.Di pasar Camden ini banyak dijual fesyen pakaian yang bukan dari arus perdana.Camden Market menjadi pusat anak muda yang berjiwa melawan.Mereka enggan menjadi mangsa Hermes, Louis Vuitton atau Chanel. Mereka melawan fesyen dengan mencakar muka dan mengoyakkan kain baju mereka.Di Camden Market terdapat gerai kain baju, kasut, pakaian terpakai dan barang tangan kedua yang harganya lebih demokratik dan tidak mencekik leher.Untuk aku ada satu lagi yang menarik di Camden Town ini.Di tengah pekan ini di antara kedai roti dan kedai pakaian ialah sebuah kedai ikan segar.Aku suka kedai ikan ini kerana aku kerap membeli kupang bila musim kupang sampai.Sebelum aku secara rasmi menyambung kembali belajar di London aku selalu datang bercuti ke London dari Belgium.Aku akan menumpang di rumah Yunus.Apabila Yunus pulang ke Malaysia aku sudah ada ramai kawan pelajar Melayu di London.Aku mengenali mereka secara tidak sengaja, melalui Din Wahab. Din Wahab secara kebetulan datang ke London dalam satu pesawat bersama arwah emak dan abah aku.Mak dan abah aku datang ke London untuk menjenguk aku yang dah lama lesap.Satu petang ketika aku membawa mak dan abah aku berjalan di Oxford Street, kami terserempak dengan Din Wahab. Semenjak petang itu, Din Wahab dan aku terus menjadi kawan.Din Wahab memperkenalkan aku dengan tiga lagi pelajar Melayu.Mereka ditaja oleh Mara untuk belajar ilmu fesyen pakaian dan jahit menjahit.Sesudah Yunus selamat pulang ke Malaysia jika aku ke London aku menumpang di rumah Din Wahab yang pada mulanya di King Cross, kemudian berpindah ke Stoke Newington di London Utara.Di rumah Din Wahab aku dapat berkenalan pula dengan Zeti, Zai, Maulud, Khalid, Suhaimai dan Farah.Juga Lee seorang budak Cina dari Butterworth. Di bilik Lee aku menumpang tidur. Lee atas katil. Aku di lantai.Pelajar Melayu ini tajaan kerajaan Malaysia. Awalnya mereka amat tidak selesa dengan aku. Mereka melihat aku dengan penuh curiga.Aku juga diberitahu oleh Din Wahab sebelum pelajar tajaan kerajaan terbang menyambung pelajaran ke luar negara mereka diberikan kursus khas.Salah satu kuliah khas ini ialah mengenal kumpulan-kumpulan pelajar Malaysia di Australia, New Zealand, Amerika Utara dan United Kingdom. Nama dan gambar aku dijadikan contoh.Dari soh seh, soh seh yang aku dengar, MSD London (Malaysian Students Department) selalu memberi ingatan kepada pelajar tentang wujudnya sosok bernama Hishamuddin Rais yang merayau-rayau dalam kota London.Sosok ini bahaya. Sosok ini musuh negara. Polis Malaysia sedang mencari sosok ini.Aku difahamkan MSD London ketika itu di kepalai oleh Shagul Hamid. Aku kenal si Shagul ini. Kami dari sekolah yang sama di Kuala Kangsar. Dia pelajar senior. Di UM kami tinggal di kolej yang sama, Kolej Kelima.Justeru para pelajar di London dinasihatkan agar jangan merapati dan berasosiasi dengan Hishamuddin Rais.Tetapi Din Wahab bukan sahaja kenal dengan aku malah kenal dengan emak dan abah aku. Din Wahab tidak ada kesangsian untuk berkawan.Akhirnya aku menjadikan rumah Din Wahab di 62, Carysfort Road, Stoke Newington alamat aku bila aku bertandang ke London.Tiap kali menumpang, aku menghulur beberapa pound untuk bil elektrik kepada Lee.Aku juga membayar bil telefon bila aku menelefon kampung.Daripada Din Wahab aku berkenal baik dengan Farah yang ketika itu sedang bercinta dengan Suhaimi.Farah pelajar jurusan undang-undang. Dia bekerja di hujung minggu sebagai jurujual di kedai kasut di High Street Kensington, wilayah kaya kota London.Daripada Farah aku berkenalan dengan kawan sekerjanya, anak muda Amerika Syarikat (AS) bernama Killian.Killian rakan sekerja Farah ini tinggal di flat betul-betul di tepi pekan Camden.Killian berjaya masuk ke flat yang ditinggalkan kosong.Di London jika kamu dapat masuk ke rumah atau flat kosong yang ditinggalkan tanpa memecahkan pintu atau tingkap, maka kamu ada hak mengikut undang-undang kanun perumahan United Kingdom untuk tinggal di rumah itu sehingga tuan empunya membawa kamu ke mahkamah.Maknanya Killian menjadi penghuni “setinggan”. Tuan empunya flat ialah Majlis Bandaran Camden.Majlis tidak akan bertindak ganas menghalau penghuni setinggan dengan serta merta. Jika dihalau, Majlis wajib menyediakan tempat gantian.Ertinya Killian selamat. Ertinya aku juga dapat menumpang melepak di Camden Town setiap hujung minggu. Ini yang aku lakukan.Satu petang Killian memberitahu aku ada kerja kosong. Di hujung minggu aku boleh menjadi pembantu seorang mak cik Irish di warung menjual teh dan kopi.Tak jauh dari Camden Lock. Sayangnya aku hanya bekerja dua hari. Minggu berikutnya aku tidak diperlukan lagi.Mungkin aku silap jual. Pelanggan minta kopi aku beri teh. Ini kerja pertama aku di London dan aku dibuang kerja.Kemudian Killian mendapat kerja membersihkan kerusi. Ini bukan kerusi biasa. Ini kerusi daripada kayu pine.Perabot terpakai ini milik Erik.Si Erik ini akan merayau dengan vannya ke seluruh negara mencari perabot terpakai.Kerusi dan meja terpakai ini wajib dibersihkan sebelum dijual kembali.Killian mengajak aku membuat kerja membersih dan mengilatkan kembali perabot ini untuk dipasarkan pada pasar Camden.Erik melambakkan perabot yang dibaik pulih ini di kaki lima sebelah kedai antik.Ini menjadikan seolah-olah perabot ini sebahagian daripada barangan milik kedai antik.Aku hanya tersenyum bila aku sedar apa yang Erik lakukan. Bukan aku yang jadi jurujual tapi Tim anak muda dari Australia.Killian memberi aku kuliah bagaimana cara mengunakan kimia khusus untuk membersihkan perabot ini sehingga dilihat seperti kayu antik yang mahal.Aku tak tahu berapa Erik membayar Killian tapi Killian membayar aku 20 pound setiap kali aku bekerja. Maka setiap Sabtu dan Ahad aku tersadai di rumah setingan Killian membersihkan kerusi dan meja.Killian anak muda dua puluhan campuran Irish Amerika ini peminat “herba”.Dalam sakunya sentiasa ada “herba” atau hashish. Entah di mana dibelinya aku tidak bertanya.Biasanya sebelum kami berkerja Killian akan menghisap dulu. Sesudah kerja akan menghisap sekali lagi.“Killian.. people smoke tobacco with grass.. but you smoke grass with tobacco”. Aku memberi komen kerana Killian menggunakan amat sedikit tembakau dengan taburan “herba” yang banyak.Kadang kala Killian akan mengunakan apa yang dipanggil “hot plate”.Dia akan membakar sudu besi didapur gas. Apabila cukup panas Killian akan menaburkan serbuk hashish ke atas sudu ini. Kepulan asapnya akan disedut. Ini cara Killian berdengung.Ada satu petang Ahad Killian memberi aku menghisap rokok yang telah disira dengan hashish.Untuk aku ini pekara biasa. Aku dah kenal hashish dari zaman aku di Pakistan lagi. Malah dalam penjara Arthur Road di Bombay ia dipanggil “guli”.Guli ini menjadi duit untuk kami para tahanan.Petang Ahad itu di Camden Town kami bersantai, hisap “herba” untuk berdengung.Kemudian aku minta diri untuk pulang. Aku mengambil kereta api bawah di Stesen Camden. Laluan Northern Line ini terpecah dua.Petang itu amat ramai penumpang yang nak pulang. Kami berasak-asak. Aku meloncat masuk ke dalam tube.Tiba-tiba bila tube berhenti di stesen seterusnya aku tersedar aku salah masuk kereta api.Aku hendak pulang ke Finsbury Park. Stesen depan mata aku ialah Kentish Town. Aku bergegas lari keluar.Asap hashish yang menyerap dan menambah paranoia. Degup jantung aku deras.Aku keluar dari bawah tanah untuk menyedut udara di jalan raya.Dengan debaran jantung yang kuat aku wajib membuat keputusan. Aku merasa takut untuk masuk kembali ke bawah tanah.Untuk selamat dan meredakan paranoia aku menapak dua batu pulang ke rumah aku di 34, Birnam Road.London kota rock n roll. London kota anak muda. Aku rasa aku bernasib baik kerana ketika aku sampai ke London aku masih muda. Begitu juga kawan aku Killian.Killian sama saperti ribuan anak muda yang sampai ke kota London bercita-cita untuk menjadi rock star.Menayangkan muda dengan perangai Mat Rock. Bukan mempunyai biologi muda tapi berperangai Mat Lebai.Justeru Killian bersama Mick, Joe dan James menjadi Snow Leopard.Ini kugiran punk rock dari Camden Town. Vin gadis Vietnam sebagai penyanyi. Bila kugiran ini ditubuhkan aku tidak bertanya. Setiap kali aku ke Camden aku terjumpa Mick dan Joe. Di mana mereka berlatih aku tidak tahu.Yang aku tahu Killian pemain drum. Malah aku diberi tahu pernah satu kali Killian hampir menjadi “sessionist drummer” untuk kugiran The Kink.Di London, kugiran yang tidak ada nama dan mahu jadi popular wajib bermain dalam pub.Biasanya tanpa bayaran. Mungkin tuan Pub akan memberi satu atau dua botol minuman percuma.Ada beberapa pub di mana akan ada “ejen syarikat rakaman” atau penulis daripada majalah New Musical Express (NME) akan datang sama. Biasanya mereka dijemput atau mereka menjadi “scout” mencari bakat baru.Pernah satu malam Sabtu, Snow Leopard membuat “gig” di Town N County Pub di Camden Town.Malam itu ada tiga kugiran bermain.Sebelum aku masuk ke dalam pub, Killian memberi tahu aku wajib menuliskan nama aku dan kugiran yang aku mahu mendengar.Ini untuk rujukan tuan empunya pub. Jika ramai peminat Snow Leopard, maka kugiran ini akan dijemput bermain sekali lagi.Malam itu aku mendengar musik punk rock yang bising dan hangat.Snow Leopard memang hebat. Aku, Hishamuddin Rais sakai Biduanda dari Jelebu kini menjadi “groupie” Snow Leopard. Di mana kugiran ini bermain aku akan datang sama.Berapa minggu kemudian aku dengar Snow Leopard akan membuat gig di Porterhouse di Convent Garden.Ini maknanya Snow Leopard naik tarafnya. Bukan main di pinggir kota tapi masuk betul-betul ke West End, wilayah hiburan kota London. Tapi malam itu di Porterhouse aku tidak ikut sama.Petang Ahad sesudah gig di Porterhouse aku datang memburuh di rumah Killian.Joe dan Mike bercerita tentang gig di Porterhouse.“Guess what Isham? John Peel … EMI guy.. load of music people .. were all there”. Joe bercerita dengan penuh bangga.“Wow… that’s great.” Aku memberi perangsang. Orang hebat-hebat datang mendengar Snow Leopard bermain. Kenapa tidak – bila Joe menyebut nama John Peel (1939-2004) aku pun berbangga sama. John Peel ialah DJ BBC Radio 1 dan juga wartawan muzik.Sosok yang bernama John Peel kalau dia berkata kugiran ini hot, maka hotlah jadinya.Kalau John Peel menulis kugiran ini adalah muka baru yang akan meledak naik, maka syarikat rakaman akan berduyun datang. Baginilah pengaruh Johh Peel terhadap dunia muzik dan dunia rock n roll.Malam itu Snow Leopard mula berbicang untuk “road-tour” ke Amerika.Mereka sudah mula merancang.Sambil berdengung sambil berkhayal tentang – Snow Leopard American Tour.Tapi aku lihat Killian macam tak ambil pot sangat. Dia hanya terus menggulung “herba”. Aku sudah tak berani lagi menghisap rokok yang dihulurkan oleh Killian. Perasaan paranoia ketika di bawah tanah tidak mahu aku ulangi.Sebulan berlalu tidak ada berita Snow Leopard American Tour.Masa berjalan. Hari berganti. Aku tidak akan melupakan pada satu petang Sabtu.Seperti biasa aku datang untuk buat kerja. Bila aku sampai ke flat Killian aku teperanjat.Flat ini ditutup. Melintang kayu menutup pintu dan ditingkap. Ada notis dari Majlis Bandaran Camden.Aku pergi ke kedai antik untuk berjumpa dengan Erik atau Tim. Mereka belum sampai. Perniagaan belum bermula. Aku tercari-cari.Tiba-tiba di atas jambatan Camden Town aku terserempak seorang minah Melayu cun bergetah.Anna berkulit hitam manis dari Singapura. Anna berdiri di tepi jambatan. Betul-betul mengganggu pejalan yang melintas jambatan. Di tangannya bergantungan beg tangan wanita. Anna sedang menjaja barangan kulit di Camden Market.Aku yang kelam kabut terus membuka kisah aku kepada Anna walaupun kami baru bertemu. Mungkin kerana kami dari rumpun yang sama dan kini merantau di tempat orang, maka kami cepat mesra.“You need a job. Nak jadi waiter? Pergi ke Desaru di Old Compton Street, Soho. Jumpa Freedy. dia Filipina. Katakan Anna yang hantar. Tell Freedy you are my friend”. Minah dari Singapura ini menyelamatkan aku.Maka perjalanan aku beralih dari Camden Town ke Soho West End.Epilog:Flat Killian diambil oleh Majlis Bandaran. Killian pulang ke Amerika untuk menjadi peniaga jual beli rumah. Tim pulang ke Australia.Snow Leopard menjadi sejarah. Mick, Joe dan James aku tak tahu ke mana menghilang. Vin entah di mana.Anna mendapat gerai rasmi dalam bangunan di sebelah panggung wayang Odeon, Camden Town.Yunus Ali ditahan dua tahun di bawah Akta Keselamatan Dalam Negeri (ISA) dalam Operasi Lalang 1987.Din Wahab mengambil alih kedai jahit ayahandanya di Wisma Yakin. Farah dan Suhaimi berumah tangga kini ada dua orang cucu. Lee pernah aku temui sekali.Epilog 2:Pada tahun 2014 aku membawa teater Bilik Sulit ke United Kingdom.Di London aku menjadi pemandu pelancong dan membawa Adam Adli, Achong, dan Aniza datang bertandang ke Camden Market.Pasar Camden makin padat. Makin banyak gerai, Makin banyak kedai barang terpakai. Aku tunjukkan pada mereka tempat aku menjual teh dan kopi. Dan rumah setinggan Killian.Kedai antik bawah jambatan masih ada. Tapi Erik tidak kelihatan meniaga di situ lagi.Paling sedih kedai ikan tempat aku membeli kupang di tengah pekan Camden telah menjadi kedai kasut Dr Martens.


Mengapa perang tidak diharamkan?

Tentera Rusia masuk ke Ukraine dan perang sedang berlaku di negara itu. Amerika Syarikat (AS) dan negara-negara Eropah gagal menghalang peperangan itu.Begitu juga dengan Pertubuhan Bangsa-bangsa Bersatu (PBB) yang tujuan kewujudannya adalah untuk mengelak perang.Antara sumbangan idea Dr Mahathir Mohamad kepada dunia adalah ajakannya supaya manusia mengharamkan perang.Beliau mengemukakan gagasan itu pada tahun 2005 dan kelihatannya itu adalah tumpuan utamanya selepas tidak lagi menjadi perdana menteri ketika itu.Dalam hidupnya, beliau mengalami Perang Dunia Kedua, sesuatu yang kebanyakan orang Malaysia sekarang tidak lalui.Ramai orang tentu fikir bahawa adalah mustahil untuk mengharamkan perang.Tetapi kalau manusia boleh mengharamkan perhambaan dan berjaya menghapuskannya, mengapa tidak peperangan?Untuk itu, beliau mahukan supaya peperangan dianggap sebagai satu jenayah.Satu perisytiharan rasmi dibuat dan pertubuhan bagi mengharamkan peperangan juga ditubuhkan.Usaha untuk menubuhkan dana untuk menjalankan kegiatan juga diadakan.Pada masa itu, kerajaan juga menyokong inisiatif itu. Kini pertubuhan itu masih ada tetapi kegiatannya tidak kedengaran.Namun gagasan asasnya tetap relevan dan wajar dihidupkan kembali.Ukraine dirasakan begitu jauh dari Malaysia.Apa yang berlaku di situ, iaitu perbalahan antara Rusia dengan Ukraine, Eropah dan AS tentu tentu tiada kaitan dengan Malaysia.Tetapi Malaysia adalah antara mangsa awal konflik di Ukraine dengan kapal terbang MAS ditembak jatuh oleh pejuang pemisah yang didukung oleh Rusia pada tahun 2014.Berpuluh-puluh tahun, rakyat Malaysia yang menaiki pesawat untuk pergi dan balik dari Eropah akan melalui ruang udara Ukraine. Ia adalah laluan terdekat dan menjimatkan minyak.Walaupun tentera Rusia baru masuk ke Ukraine minggu lalu, peperangan di situ kira sudah bermula lebih awal lagi dengan gerakan pemisahan di situ.Perang saudara itu menyaksikan Ukraine kehilangan wilayah-wilayahnya.Crimea terlepas kepada Rusia dan kemudiannya para pemisah menubuhkan republik Donetsk dan Lugansk.Maknanya kegagalan kerajaan Ukraine menghentikan perang saudara itu kini merebak hingga membawa kepada kemasukan tentera Rusia.Begitu juga akan berlaku tindakan balas dari AS dan Eropah terhadap Rusia yang kesannya akan dirasakan oleh seluruh dunia termasuk Malaysia.Tentu dunia umumnya wajar berasa bimbang terhadap perkembangan ini kerana jika tidak terkawal, ia boleh mengheret manusia ke Perang Dunia Ketiga, yang boleh memusnahkan planet bumi.Rusia, AS, Britain, Perancis dan China mempunyai senjata nuklear. Malah Ukraine juga mampu membangunkannya.Golongan yang gemar pada senario bencana akhir zaman tentu mudah untuk percaya bahawa Perang Dunia Ketiga akan berlaku.Tetapi bagi kebanyakan orang tentulah berasakan perang itu hanya terhad di Ukraine, yang akhirnya akan berhenti sendiri. Manusia sudah cukup matang untuk mengelak peperangan.Sudah dua Perang Dunia berlaku, tidakkah manusia serik? Sejak Perang Dunia Kedua tamat, banyak kajian dan perbincangan mengenai punca kedua-dua peperangan itu dibuat.Apa yang dilihat ialah suatu krisis tempatan tidak ditangani segera dengan sepenuhnya melarat menjadi besar, hingga tidak terkawal.Perang Dunia Pertama yang tidak diselesaikan dengan elok membawa kepada Perang Dunia Kedua, yang lanjutannya adalah Perang Dingin.Sementara krisis Ukraine hari ini adalah hasil Perang Dingin yang tidak diselesaikan dengan baik. Maknanya bibit-bibit peperangan sentiasa ada walaupun bergantian generasi.Setiap generasi wajar membanteras akar umbi yang boleh menyebabkan peperangan. Peperangan adalah seperti kemarahan yang jika tidak disejukkan boleh bersemarak menjadi pergaduhan.Perang Dunia Pertama dirasakan hanya berlaku di Eropah dan tidak berkaitan dengan Malaya. Tetapi pertempuran berlaku juga di luar pantai Pulau Pinang antara Jerman dan Britain.Malaya menanggung juga kesan ekonomi dan rancangan pentadbir kolonial untuk memantapkan pembangunan juga terjejas.Selepas perang itu, banyak tanah diberikan kepada para pegawai veteran British untuk dibuat ladang getah.Ia juga bermakna pembawaan masuk pekerja dari luar. Salah satu kawasan ladang itu terletak di hutan Ayer Hitam, Selangor dan dinamakannya Prang Besar atau Great War sempena Perang Dunia.Di tapak itulah kini terletak Putrajaya.Apabila Presiden Vladimir Putin berhujah mengapa Rusia marahkan Ukraine, beliau menyebut mengenai sejarah.Putin mengkritik Soviet Union yang memberikan Crimea dan wilayah Donbass kepada Ukraine, sedangkan ia pada asalnya milik Rusia.Semasa Soviet Union ada, perkara ini tidak menjadi isu kerana Ukraine dan Rusia adalah sebahagian daripada kesatuan itu.Ia menjadi masalah apabila Soviet Union tumbang dan Ukraine merdeka.Maka Rusia dapati bahawa Crimea dan Donbass yang didiami oleh etnik Rusia berada dalam Ukraine.Hubungan antara kerajaan Ukraine dan penduduk etnik Rusia menjadi tegang apabila mereka dikehendaki menggunakan bahasa Ukraine.Ada benarnya apabila Putin berkata bahawa Ukraine dan Rusia adalah sebangsa.Mereka adalah dari rumpun Slav dan bermazhab Kristian Ortodoks.Malah pada zaman silam raja Ukraine di Kiev turut memerintah hingga meliputi Moscow.Tetapi itu sejarah. Ukraine tetap negara berasingan dan mempunyai kedaulatan terhadap wilayah-wilyahnya.Orang Rusia adalah golongan minoriti di Ukraine.Tetapi kehadiran mereka di situ juga berpunca dari perpindahan paksa yang dilakukan oleh Moscow pada zaman Soviet.Crimea yang asalnya mempunyai penduduk etnik Tartar beragama Islam yang ramai tetapi mereka dipaksa pindah dengan segala kesengsaraan ke wilayah Rusia yang lain.Tempat mereka diganti dengan orang Rusia.Crimea amat penting bagi Rusia kerana di situ terletak pangkalan tentera laut iaitu di Svestapol.Semasa ia berada di bawah Ukraine, Moscow terpaksa membayar sewa, sesuatu yang Putin tidak suka.Kepentingan strategik Crimea boleh dilihat bahawa ia satu-satunya akses laut bagi selatan Rusia.Amat rasa tidak selesa melihat kapal-kapal tentera AS dan British berada di Laut Hitam itu.Sememangnya Rusia berasa dirinya terkepung. Walaupun ia merupakan sebuah negara terbesar di dunia tetapi kedudukan geografinya sebegitu rupa hinggakan ia tidak bebas bergerak.Di sebelah utara ialah Lingkaran Artik yang melumpuhkan sebarang pergerakan kapal pada musim sejuk.Di sebelah utara, ia berdepan Kanada dan Norway. Di sebelah selatan, ia berdepan dengan Turki.Di sebelah barat, ia berjiran dengan AS, kesemuanya adalah anggota Pertubuhan Perjanjian Atlantik Utara (Nato) yang merupakan pakatan tentera.Jadi Putin tidak terima bahawa Ukraine mahu menyertai Nato. Bagi Putin, ini menunjukkan Barat mahu menguasai Rusia.Tetapi bagi Barat, Nato itu adalah usaha untuk melindungi negara-negara anggotanya daripada ancaman Rusia.Ternyata apa yang dibimbangi oleh Ukraine itu ada benarnya kerana pelanggaran tentera Rusia itu.Sememangnya Barat menyeru Rusia supaya mematuhi undang-undang antarabangsa.Tetapi AS sendiri tidak mempunyai rekod yang baik. Perkara ini diungkit oleh Putin.Baginya gelagat Nato di Iraq, Serbia, Afghanistan dan Syria tidak menepati undang-undang antrabangsa.Banyak usaha boleh dilakukan untuk mengelak perang.Tetapi akhirnya perdamaian terletak pada prinsip seseorang, khususnya para pemimpin.Jika Putin mendukung prinsip itu tentulah beliau tidak melancarkan perang walaupun apa saja yang dilakukan oleh Ukraine, Nato dan AS.


KDN tapis permohonan lesen senjata api pemilik tanaman secara teliti, kata menteri

Pemohonan memiliki senjata api dalam kalangan pemilik tanaman sentiasa ditapis secara teliti oleh Kementerian Dalam Negeri (KDN) dan polis bagi memastikan hanya mereka yang berkelayakan sahaja boleh memilikinya serta tiada penyalahgunaan terhadap lesen itu, kata Menteri Dalam Negeri Hamzah Zainudin.Beliau berkata pihaknya sentiasa mempunyai garis panduan yang komprehensif bagi menimbang setiap lesen dan permit senjata api yang tertakluk kepada Akta Senjata 1960.Katanya, kelulusan permit senjata api secara beli baru atau pindah milik akan dipertimbangkan dengan berhati-hati dan terperinci kerana ia mempunyai risiko yang mampu mengakibatkan kehilangan nyawa.“Oleh itu, hanya individu yang benar-benar memerlukan dan berkelayakan yang akan diluluskan pemilikan lesen atau permit senjata api.“Untuk makluman Yang Berhormat, setiap permohonan untuk mendapat lesen atau permit senjata api perlu mendapat tapisan yang rapi oleh polis.“Bagi permohonan senjata api untuk tujuan membasmi musuh tanaman hendak memenuhi syarat, antaranya seperti berikut, melepasi tapisan keselamatan dan sahsiah, memiliki fizikal dan tahap kesihatan yang baik, keterampilan diri, bergantung hidup dengan hasil pertanian, menetap di kawasan berkenaan dan mengalami kerosakan hasil serius,” katanya di Dewan Rakyat, hari ini.Beliau menjawab soalan, Mohd Nizar Zakaria (BN-Parit) berhubung apakah KDN akan memberikan sedikit kelonggaran syarat permohonan lesen senjata api kepada pemilik tanaman yang ingin memiliki lesen bagi menguruskan musuh tanaman seperti babi dan monyet yang merosakkan tanaman.Hamzah berkata, bagi pemilik yang mempunyai musuh tanaman namun tidak mempunyai lesen dan permit senjata api, mereka boleh mendapatkan bantuan daripada pelesen senjata api dan penguat kuasa dalam menyelesaikan permasalahan ini daripada berlarutan yang boleh menjejaskan tanaman.“Bagi pemilik kebun yang tidak memiliki atau tidak dipertimbangkan lesen atau permit memiliki senjata api, sekiranya mereka mempunyai masalah ancaman musuh tanaman, saya mencadangkan mereka mendapatkan bantuan daripada pelesen senjata api setempat, Jabatan Perhilitan atau anggota Rela untuk membantu mengatasi masalah ini.”


Kes harian kekal di paras 1,800 jangkitan, 2 lagi terkorban

1,877 kes baru Covid-19 direkodkan hari ini menjadikan jumlah keseluruhan sebanyak  4,500,934 kes.Sebanyak 1,680 pesakit turut dilaporkan sembuh, menjadikan jumlah keseluruhan kes sembuh sebanyak 4,439,892.Ketika ini, 25,384 kes aktif direkodkan, dengan 24,234 atau 95.5% daripadanya sedang menjalani kuarantin kendiri.Dalam pada itu, 22 (0.1%) kes kini berada di pusat kuarantin sementara 1,098 (4.3%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 30 kes dan 18 daripadanya memerlukan bantuan alat pernafasan. Kadar penggunaan kemudahan ICU di seluruh negara kini sebanyak 60.7% dengan kes Covid-19 merangkumi 6.2%.Dua lagi korban termasuk satu kes kematian sebelum tiba di hospital dilaporkan menjadikan kes keseluruhan kematian adalah sebanyak 35,658 orang.


Jasa dijenamakan semula sebagai J-KOM, kata menteri

Kerajaan bersetuju untuk menjenamakan semula Jabatan Hal Ehwal Khas (Jasa) sebagai Jabatan Komunikasi Komuniti (J-KOM) dengan peranan dan fungsi berbeza, kata Menteri Komunikasi dan Multimedia (KKMM) Saifuddin Abdullah.Beliau berkata matlamat J-KOM adalah untuk mewujudkan komunikasi dua hala antara kerajaan dan rakyat iaitu bagi menyampaikan maklumat kerajaan yang tepat, sahih dan bijaksana kepada rakyat, selain mendengar suara dan maklum balas daripada rakyat.“Kaedah yang digunakan ialah dengan cara membangunkan komuniti, khususnya di peringkat akar umbi, yang mengamalkan budaya ilmu, berkemahiran digital dan menghayati makna dan fokus patriotisme dengan menggunakan pendekatan ‘penghakupayaan komuniti’,” katanya ketika menggulung perbahasan Rang Undang-undang Perbekalan 2021 di Dewan Rakyat hari ini.Saifuddin turut memaklumkan bahawa fungsi J-KOM juga berbeza dengan Jabatan Penerangan (Japen) kerana tugas utama J-KOM pada waktu ini adalah melaksanakan komunikasi strategik membudayakan normal baharu susulan pandemik Covid-19.Japen pula, katanya bertujuan memberi kefahaman mengenai sesuatu dasar, program dan inisiatif kerajaan dengan memberi keutamaan kepada komunikasi.Katanya fungsi J-KOM juga tidak bersifat bertindan dengan agensi lain di bawah KKMM seperti Pertubuhan Berita Nasional Malaysia (Bernama), Radio Televisyen Malaysia (RTM) dan Perbadanan Kemajuan Filem Nasional Malaysia (Finas) yang mempunyai kumpulan sasar, pendekatan program dan aktiviti berlainan.Saifuddin turut memaklumkan bahawa fungsi J-KOM juga berbeza dengan Jabatan Penerangan (Japen) kerana tugas utama J-KOM pada waktu ini adalah melaksanakan komunikasi strategik membudayakan normal baharu susulan pandemik Covid-19.Bagi menjawab celahan Sim Tze Tzin (PH-Bayan Baru) mengenai dakwaan jabatan itu merupakan ejen penyebar propaganda, Saifuddin memberi jaminan J-KOM bukan mesin propaganda selain menegaskan ketua pengarah serta timbalannya tidak akan dilantik dalam kalangan orang politik.“Saya bagi jaminan J-KOM bukan mesin propaganda. Proses (lantikan) mengikut Jabatan Perkhidmatan Awam (JPA) ada kriteria dan kriteria utama merupakan celik IT.“Saya beri jaminan ketua pengarah dan timbalan (ketua) pengarah tidak akan dilantik daripada orang politik, ia harus kombinasi (golongan) profesional dan pegawai tadbir yang baik serta bersahsiah tinggi,” katanya.Beliau berkata lantikan itu harus melalui proses permohonan dan temu duga yang telus mengikut lunas peraturan yang ditetapkan JPA.Mengulas mengenai peruntukan RM85.5 juta untuk jabatan itu yang disifatkan terlalu tinggi, Saifuddin tanpa mendedahkan jumlah itu memberi bayangan peruntukan itu akan dikurangkan.Katanya, pengurangan peruntukan itu boleh dibuat berikutan peruntukan J-KOM berdasarkan jumlah daerah dan bukannya peruntukan mengikut jumlah Parlimen dan Dewan Undangan Negeri (DUN) seperti sebelum ini.


MCA, MIC tidak bertanding pada PRN bulan depan

Parti komponen Barisan Nasional (BN) MCA dan MIC mengumumkan bahawa mereka tidak akan bertanding pada Pilihan Raya Negeri (PRN) di Kedah, Kelantan, Terengganu, Pulau Pinang, Selangor dan Negeri Sembilan bulan depan.
Setiausaha Agung MCA Datuk Chong Sin Woon dalam kenyataan hari ini berkata dalam tempoh ini, MCA sebaliknya akan menumpukan kepada persediaan menghadapi Pilihan Raya Umum ke-16 (PRU16), selain melaksanakan pembaharuan dan kebangkitan semula parti itu.
"Keputusan tersebut dicapai dalam Mesyuarat Jawatankuasa Pusat MCA hari ini selepas perbincangan, analisis serta mengambil kira situasi politik semasa," katanya.
Beliau berkata MCA akan memainkan peranan sebagai parti komponen Barisan Nasional (BN) dalam membantu calon-calon parti komponen BN pada PRN itu.
Setiausaha Agung MIC RT Rajasekaran dalam kenyataan hari ini berkata keputusan itu dibuat pada Mesyuarat Jawatankuasa Kerja Pusat (CWC) yang berlangsung pada 30 Jun lepas setelah meneliti keadaan politik semasa dan mendengar pandangan setiap ahli CWC.
“Keputusan parti MIC untuk tidak bertanding pada PRN yang akan datang dibuat semata-mata untuk melindungi kepentingan parti MIC. Pada masa ini, MIC akan memberi lebih perhatian kepada proses untuk membina struktur parti yang lebih mantap bagi menghadapi Pilihan Raya Umum ke-16 (PRU16) kelak,” katanya.
Bagaimanapun, parti kaum India itu berjanji akan melaksanakan peranannya sebagai parti komponen Barisan Nasional (BN) dan keputusan parti telah pun dimaklumkan kepada Perdana Menteri Anwar Ibrahim sebagai pengerusi Kerajaan Perpaduan.
Terdahulu, Suruhanjaya Pilihan Raya (SPR) mengumumkan PRN di Kedah, Kelantan, Terengganu, Pulau Pinang, Selangor dan Negeri Sembilan dijalankan secara serentak dengan 12 Ogos ditetapkan sebagai tarikh pengundian manakala tarikh penamaan calon pada 29 Julai dan pengundian awal pada 8 Ogos.


Dewan Rakyat lulus RUU kesalahan seksual kanak-kanak
Rang Undang-undang (RUU) Kesalahan-Kesalahan Seksual terhadap Kanak-Kanak (Pindaan) 2023 yang bertujuan memberikan perlindungan lebih jitu kepada kanak-kanak, diluluskan di Dewan Rakyat hari ini.
Ia diluluskan dengan lebih suara bersetuju selepas dibentang untuk bacaan kali kedua oleh Menteri di Jabatan Perdana Menteri (Undang-undang dan Reformasi Institusi) Azalina Othman Said dan dibahaskan 10 Ahli Parlimen.
Menurut Azalina rang undang-undang itu antara lain untuk menggantikan terminologi ‘pornografi kanak-kanak’ kepada ‘bahan penganiayaan kanak-kanak’ dalam Akta Kesalahan-Kesalahan Seksual terhadap Kanak-Kanak 2017 (Akta 792).
“Sungguhpun kelihatan seperti penggantian istilah sahaja, ia memberi kesan yang besar kepada perspektif dan gambaran tahap keseriusan serta perihal sebenar sifat jenayah eksploitasi dan penganiayaan seksual ke atas kanak-kanak,” katanya ketika menggulung perbahasan rang undang-undang itu.
Selain itu, Azalina berkata perkataan pornografi lagi tidak hanya merujuk kepada seksual tetapi juga penggunaan perkataan yang wujud dalam teknologi.
“Sekarang ni perkataan ‘porn’ tu tidak semestinya perkataan yang kotor. Kalau kita kekalkan perkataan ‘pornografi’ itu, kadang-kadang orang boleh wujudkan sebagai contoh dalam pemikiran kanak-kanak ayat yang wujud dalam teknologi.
“Contohnya ‘food porn’ itu makanan ataupun ‘poverty porn’, jadi tak semestinya pornografi itu hanya kepada seksual. Bila berhadapan kanak-kanak, ketidakfahaman mereka itu yang menyebabkan kadang-kadang mereka boleh terkeliru untuk memahami bahawa perkara ini boleh dilakukan,” katanya.
Terdahulu ketika membentangkan rang undang-undang itu, Azalina berkata seksyen baharu 15A yang memperuntukkan kesalahan mengenai persembahan seks, bertujuan untuk menangani isu seks penstriman langsung yang semakin berleluasa.
Melalui penggubalan seksyen 15A yang baharu, beliau berkata bukan sahaja orang yang menonton dan mengambil bahagian dalam persembahan seksual kanak-kanak boleh didakwa, bahkan semua pihak seperti penganjur, orang tengah, atau mana-mana sindiket yang terlibat dalam melakukan kesalahan persembahan seksual kanak-kanak.
Beliau berkata hukuman yang dicadangkan adalah pemenjaraan selama tempoh tidak melebihi 20 tahun dan boleh juga didenda tidak melebihi RM50,000.


PM utamakan rakyat berbanding kepentingan politik isu menteri Umno

Banyak pihak yang cintakan kestabilan politik negara merasa amat bimbang dengan kelangsungan kerajaan Perikatan Nasional (PN) ekoran tindakan Perhimpunan Agung Umno (PAU) pada 28 Mac lalu yang meluluskan ketetapan tidak akan bersama dengan Bersatu dalam Pilihan Raya Umum ke-15 (PRU15) serta memberikan mandat kepada Majlis Tertinggi (MT) Umno untuk menentukan jeda masa untuk ahli Parlimennya menarik diri daripada kerajaan.Seperti dinyatakan oleh Ketua Penerangan Umno, Shahril Hamdan, terdapat cadangan daripada perwakilan negeri dalam PAU supaya penarikan diri daripada kerajaan ini dibuat pada bulan Ogos 2021 iaitu sebaik sahaja perintah darurat berakhir dan ini diulangi juga oleh Timbalan Presiden Umno, Mohamad Hasan, dalam ucapan penggulungan beliau atas alasan penarikan diri dalam tempoh darurat tidak akan menjejaskan kedudukan kerajaan.Walaupun penarikan diri ini dijangka hanya akan dibuat pada bulan Ogos 2021, tetapi wujud pelbagai gesaan, khususnya daripada dalam Umno sendiri, supaya ahli Parlimen Umno yang memegang jawatan sebagai menteri, timbalan menteri dan pengerusi atau ahli lembaga pengarah (ALP) badan-badan berkanun meletakkan jawatan mereka sesegera mungkin kerana dikatakan menjadi tanggungjawab moral mereka berbuat demikian selaras dengan keputusan PAU.Rasional yang diberikan adalah, walaupun PAU itu sendiri tidak membuat sebarang keputusan mengenai kedudukan mereka selaku menteri, timbalan menteri dan pengerusi atau ALP Badan-Badan Berkanun, tetapi mereka akan sukar untuk melaksanakan tugas dan tanggungjawab mereka dengan berkesan di dalam kerajaan disebabkan nada negatif yang diluahkan dalam PAU terhadap Bersatu yang diketuai oleh Perdana Menteri Muhyiddin Yassin.Difikirkan bahawa bagaimana mungkin menteri-menteri dan timbalan-timbalan menteri Umno akan dapat bekerja secara selesa dengan rakan-rakan sejawatan mereka dari Bersatu ekoran pelbagai kritikan yang dihamburkan oleh presiden, timbalan, naib-naib presiden, ketua-ketua sayap dan perwakilan-perwakilan Umno dalam PAU yang baru berlalu ke atas Bersatu, apa lagi bila ada di kalangan pemimpin Bersatu turut mencabar mereka meletakkan jawatan.Begitupun, syukurlah kerana menteri Umno yang seramai sembilan orang itu menghormati kedudukan perdana menteri selaku ketua mereka serta menemui beliau kelmarin untuk meminta nasihat beliau mengenai kedudukan mereka di dalam Kabinet berikutan keputusan PAU bahawa parti itu akan memutuskan hubungan dengan Bersatu dalam PRU15 dan, atas nasihat perdana menteri, kesepakatan dicapai bahawa semua menteri Umno akan terus kekal berada di dalam Kabinet.Sesungguhnya tindakan ini adalah satu perkara yang sangat terpuji kerana meletakkan kepentingan rakyat dan negara lebih tinggi daripada kepentingan parti, apatah lagi bila sebahagian daripada mereka, khususnya Ismail Sabri Yaakob, Dr Adham Baba dan Khairy Jamaluddin, merupakan tenaga penting di dalam usaha menangani pandemik Covid-19.Sekiranya menteri Umno ini mengambil tindakan meletakkan jawatan beramai-ramai bagi menyahut kehendak suara-suara lantang di dalam PAU yang mahukan mereka berbuat demikian dan bagi diselaraskan dengan pemutusan hubungan dengan Bersatu dalam PRU-15 maka pastilah tumpuan kerajaan untuk memerangi Covid-19, melaksanakan program imunisasi kebangsaan dan memulihkan ekonomi negara akan terencat kerana menteri baru terpaksa bermula dari titik kosong.Sekiranya pertimbangan politik yang menjadi perkiraan perdana menteri maka tentulah beliau akan meminta menteri Umno ini meletakkan jawatan dan memberikan jawatan-jawatan mereka kepada ahli Parlimen dari Bersatu atau parti-parti komponen PN yang lain bagi mengukuhkan sokongan rakyat kepada PN kerana perletakan jawatan mahupun penarikan diri mereka daripada kerajaan langsung tidak akan menggugat kedudukan kerajaan sehinggalah tempoh darurat berakhir.Tetapi perdana menteri juga lebih memikirkan kepada kepentingan rakyat dan negara berbanding kepentingan politik kerana beliau tidak mahu perletakan jawatan menteri Umno ini dari Kabinet menjejaskan segala perancangan kerajaan untuk mengatasi masalah Covid-19 dan memulihkan ekonomi negara dan dengan kesepakatan ini maka beliau mampu memberi jaminan bahawa Kabinet akan berfungsi seperti biasa dan segala inisiatif kerajaan akan terus dilaksanakan seperti yang dirancang.Masa sama, ahli Umno yang dilantik PN juga perlulah memahami prinsip pertanggungjawaban bersama (collective responsibility) dan prinsip kerahsiaan (secrecy) di dalam melaksanakan tugas mereka kerana kita tidak mahu nantinya terjadi nanti keadaan di mana mereka tidak mempertahankan keputusan bersama atau membocorkan rahsia kerajaan untuk kepentingan parti.Mereka seharusnya sentiasa memasakkan di dalam dada mereka sumpah jawatan, sumpah setia dan juga sumpah simpan rahsia yang mereka lafazkan sewaktu mereka mula-mula memegang jawatan, iaitu untuk menunaikan kewajipan-kewajipan jawatan dengan segala daya upaya mereka, untuk menumpahkan taat setia yang sebenar kepada Malaysia, untuk memelihara, melindungi dan mempertahankan Perlembagaannya serta untuk tidak memberitahu atau menzahirkan kepada mana-mana orang rahsia-rahsia kerajaan.Satu lagi perkembangan amat signifikan lain yang turut berlaku semalam ialah pengumuman bersama Setiausaha Agung Bersatu, Hamzah Zainuddin, dan Setiausaha Agung PAS, Takiyuddin Hassan, mengenai persetujuan Bersatu dan PAS untuk terus mengukuhkan kerjasama erat mereka dalam PN bagi menghadapi PRU15 dengan menubuhkan suatu Jawatankuasa Permesyuaratan di peringkat Pusat bagi merangka strategi dan halatuju kedua-dua parti khusus bagi menghadapi PRU15.Selaku induk utama dan pengasas bersama PN, persetujuan Bersatu dan PAS untuk bermesyuarat sesama mereka terlebih dahulu bagi bagi merangka strategi pilihan raya, termasuk rundingan pengagihan kerusi, sebelum membawanya ke Mesyuarat Majlis Tertinggi PN untuk dimuktamadkan secara kolektif di kalangan semua parti-parti komponen sudah pastilah akan mampu memberikan keyakinan kepada umat Melayu Islam khususnya betapa PN adalah satu gabungan yang akan mampu menjaga kepentingan mereka.Pengukuhan kerjasama antara Bersatu dan PAS ini pastinya akan menjadi satu tamparan kepada para pemimpin Umno yang di dalam PAU baru-baru ini memberikan kata dua kepada PAS untuk tidak lagi bermain di dalam dua kolam dengan membuat pilihan antara BERSATU dan Umno, apatah lagi bila kedua-duanya mengambil pendekatan berbeza daripada Umno dengan bertegas menolak sebarang bentuk ‘penjajaran baharu untuk menubuhkan kerajaan pasca-PRU15, terutama yang melibatkan PH dan sekutunya.Dr Nik Mawardi Mohamed adalah Pensyarah Pusat Pengajian Jarak Jauh (PACE) Universiti Utara Malaysia (UUM).*Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Permohonan Najib gugur hakim ditolak

Mahkamah Persekutuan menolak permohonan menggugurkan Hakim Mahkamah Rayuan Abu Bakar Jais daripada menganggotai panel yang bersidang bagi mendengar permohonan semakan hukuman terhadap Najib Razak kerana menyeleweng RM42 juta dana SRC International Sdn Bhd.
Empat lagi hakim yang menganggotai panel hari ini adalah Ketua Hakim Sabah dan Sarawak Abdul Rahman Sebli, Hakim Mahkamah Persekutuan Vernon Ong Lam Kiat, Rhodzariah Bujang serta Nordin Hassan.
Peguam utama Najib, Muhammad Shafee Abdullah dalam hujahan bantahan terhadap Abu Bakar berkata mengikut Seksyen 74 Akta Mahkamah Kehakiman 1974, komposisi hakim Mahkamah Persekutuan mestilah terdiri daripada semua hakim Mahkamah Persekutuan.
Bagaimanapun, Timbalan Pendakwa Raya V Sithambaram berkata hakim Mahkamah Rayuan dibenarkan bersidang di Mahkamah Persekutuan mengikut Perkara 122 (2) Perlembagaan Persekutuan.
Beliau berhujah bantahan terhadap hakim perlu menunjukkan bahaya berlakunya berat sebelah.
Najib sedang berusaha untuk membatalkan keputusan yang dibuat oleh lima hakim Mahkamah Persekutuan yang diketuai oleh Ketua Hakim Negara Tun Tengku Maimun Tuan Mat pada 23 Ogos tahun lepas dalam mengekalkan sabitan dan hukuman penjara 12 tahun dan denda kerana menyeleweng RM42 juta dana SRC International.


WWF-Malaysia sambut baik penubuhan WCB

WWF-Malaysia menyambut baik penubuhan Biro Kawalan Jenayah Hidupan Liar (WCB), yang diumumkan oleh Timbalan Ketua Polis Negara Mazlan Lazim baru-baru ini. Pengumuman ini memberi harapan tinggi dalam perjuangan melindungi Harimau Malaya, dan merupakan satu langkah baik untuk memerangi pemburuan dan pemerdagangan hidupan liar. Kami merakamkan penghargaan kepada kementerian tenaga dan sumber asli (KetsA) serta Perhilitan atas sokongan besar mereka dalam melawan jenayah hidupan liar. Dengan jumlah Harimau Malaya kurang daripada 200 ekor, ia amat menggalakkan untuk melihat perkembangan terbaru seperti: • Pada bulan Jun, Kabinet setuju melaksanakan sembilan tindakan strategik pemuliharaan Harimau Malaya bagi tempoh 10 tahun dari 2021 hingga 2030.• Pada bulan September, Menteri Ketsa Takiyuddin Hassan mengumumkan penubuhan Pasukan Petugas Kebangsaan bagi Konservasi Harimau Malaya (MyTTF) yang akan dipengerusikan oleh perdana menteri, dan penubuhan Kumpulan Kerja Harimau Malaya (TWG) untuk mencari cara-cara meningkatkan populasi harimau di alam liar.• Pada bulan Oktober, Dewan Rakyat meluluskan Rang Undang-Undang Pemuliharaan Hidupan Liar (pindaan) 2021 yang boleh membantu usaha melindungi hidupan liar Malaysia yang terancam.• Sebanyak RM450 juta telah diperuntukkan untuk inisiatif alam sekitar dan biodiversiti dalam Belanjawan 2022 yang dibentangkan pada Oktober. Selama beberapa tahun, WWF-Malaysia telah mengadvokasi untuk penubuhan unit jenayah hidupan liar di bawah PDRM, seperti WCB, dan penubuhan pasukan seperti MyTTF. Ini menyerupai langkah-langkah yang diambil oleh Nepal dan India seawal tahun 1970-an untuk meningkatkan populasi harimau liar di negara mereka. Inilah yang kami harapkan untuk Malaysia, walaupun ia akan mengambil masa sebelum membuahkan hasil.Sejak beberapa dekad yang lalu, haiwan terancam di negara kita menjadi mangsa kepada pemburuan haram dan pemerdagangan hidupan liar. Jika masalah ini berterusan,hutan kita akan kehilangan hidupan liar yan penting untuk keseimbangan ekosistem.  Kesinambungan habitat harimau di alam liar adalah kunci kepada ekosistem hutan yang seimbang dan juga kelangsungan hidup kita.Apabila kita melindungi habitat harimau, kita turut melindungi pelbagai perkhidmatan ekosistem yang diberikan oleh hutan seperti air tawar, udara bersih, tebatan banjir dan sumber semula jadi yang lain. Semua ini mendatangkan manfaat kepada kita. Lanskap harimau juga menyimpan lebih banyak karbon secara purata berbanding hutan lain di rantau ini, justeru membantu dalam mengurangkan perubahan iklim.Selama bertahun-tahun, kami telah berjuang untuk melindungi Harimau Malaya di alam liar melalui usaha rondaan, advokasi dan pelbagai mesyuarat untuk membentangkan hasil penyelidikan dan cadangan kami. Dengan penubuhan MyTTF, TWG dan WCB, serta sokongan dari petugas lapangan, Ketsa, PDRM, Perhilitan dan juga Maybank – yang merupakan rakan kongsi kami dalam pemuliharaan harimau – kami akan terus berusaha untuk memulihkan populasi harimau liar di Malaysia.  Adalah sangat penting untuk kita kekalkan momentum ini. Menteri di Jabatan Perdana Menteri Wan Junaidi Tuanku Jaafar, telah menyatakan bahawa Malaysia bakal kehilangan Harimau Malaya dalam tempoh lima hingga 10 tahun jika tindakan drastik tidak diambil. Pelaksanaan sembilan tindakan strategik adalah sangat kritikal untuk menyelamatkan spesies ini, apatah lagi dengan Tahun Harimau kian menjelang. Marilah bersama menyelamatkan ikon negara daripada kepupusan. Sophia Lim pengarah eksekutif WWF-Malaysia


2 tren LRT terlibat kemalangan berjaya dibawa keluar

Dua tren transit aliran ringan (LRT) yang terlibat kemalangan berjaya dibawa keluar pagi tadi, lebih awal dari tempoh tiga hari seperti dijanjikan, kata Menteri Pengangkutan Wee Ka Siong.Menerusi hantaran di laman Facebooknya, Wee berkata proses mengeluarkan kedua-dua tren tersebut dapat dilakukan lebih awal selepas kakitangan bekerja tiga syif tanpa henti.“(tren) TR40 telah selamat sampai ke depoh Subang pada 3.45 pagi manakala TR81 pula telah sampai di Gombak tail track pada 4.51 pagi. Pihak Prasarana akan menumpukan kepada kerja-kerja pembaikan track dari stesen Kg Baru ke stesen KLCC.“…akan tetapi, team recovery terpaksa ‘power down’ (menutup pembekalan kuasa) untuk seluruh stretch yang terlibat iaitu dari stesen Dang Wangi ke stesen Damai yang mana ia melibatkan lima buah stesen LRT sepanjang stretch akibat daripada ‘power down’,” katanya, menambah lima stesen yang terlibat ialah Damai, KLCC, Ampang Park, Kampung Baru dan Dang Wangi.Beliau berkata Agensi Pengangkutan Awam Darat (APAD) akan membuat pemeriksaan bagi mengesahkan tahap keselamatan penggunaan landasan terbabit sebaik sahaja kerja-kerja pembaikan stretch selesai.“Untuk pengoperasian LRT pada hari ini, memandangkan kesan ‘power down’ dan juga masih terdapat satu landasan yang ditutup selepas kejadian, maka terdapat ‘bottleneck’ kerana hanya beroperasi dengan satu landasan dari stesen Damai ke stesen Pasar Seni (tujuh buah stesen LRT) dan masa yang diambil untuk sesebuah tren melalui stretch berkenaan adalah 16 minit.“…akan tetapi, kaedah ‘platoon’ akan digunakan bagi dua tren memasuki landasan ke arah yang sama untuk mengurangkan kesan ‘bottleneck’,” menurut catatan itu.Selain itu, Wee berkata 58 tren LRT untuk laluan Kelana Jaya akan beroperasi sepenuhnya tanpa pengurangan frekuensi seperti yang beliau umumkan semalam selepas melawat Pusat Kawalan Operasi (OCC).Beliau turut memberi jaminan Prasarana akan bertungkus-lumus membaiki landasan hari ini agar perkhidmatan LRT laluan Kelana Jaya dapat dipulihkan sepenuhnya dalam tempoh terdekat.Wee berkata setelah landasan dibaiki, tiada lagi kesan ‘bottleneck’ dan perkhidmatan LRT akan beroperasi pada tahap 50 peratus kapasiti seperti disyaratkan sepanjang tempoh Perintah Kawalan Pergerakan (PKP) 3.0 dengan prosedur operasi standard (SOP) diperketat sehingga 7 Jun tanpa mengurangkan frekuensinya.Dalam kejadian 8.45 malam Isnin lepas, sebanyak 47 penumpang dilaporkan cedera parah manakala 166 mengalami kecederaan ringan, apabila sebuah tren membawa penumpang dan sebuah tren rosak yang sedang dipandu uji, bertembung di dalam terowong antara stesen LRT Kampung Baru dan KLCC.


Rayuan kes penyelewengan RM42 juta Najib diputuskan 8 Disember

Mahkamah Rayuan di sini menetapkan 8 Disember ini untuk keputusan rayuan bekas perdana menteri Najib Razak terhadap sabitan dan hukuman bagi kesalahan penyelewengan RM42 juta dana SRC International Sdn Bhd.Pejabat Ketua Pendaftar Mahkamah Persekutuan (PKPMP) dalam kenyataan media hari ini memaklumkan keputusan itu akan disampaikan pada 9 pagi.Rayuan kes itu yang didengar di hadapan panel tiga hakim diketuai Abdul Karim Abdul Jalil, bersama Has Zanah Mehat dan Vazeer Alam Mydin Meera berlangsung selama 15 hari dan selesai pada 18 Mei lalu.Najib, 68, mengemukakan rayuan terhadap keputusan Mahkamah Tinggi Kuala Lumpur pada 28 Julai tahun lepas, yang menjatuhkan hukuman penjara 12 tahun dan denda RM210 juta selepas mendapati beliau bersalah atas tujuh pertuduhan membabitkan pecah amanah jenayah (CBT), pengubahan wang haram dan menyalahgunakan kedudukan, melibatkan RM42 juta dana SRC International.Hakim Mohd Nazlan Mohd Ghazali menjatuhkan hukuman penjara 10 tahun ke atas Najib bagi setiap tiga pertuduhan CBT dan tiga kes pengubahan wang haram serta penjara 12 tahun dan denda RM210 juta atau penjara lima tahun, bagi satu pertuduhan menyalahgunakan kedudukan.Bagaimanapun, ahli Parlimen Pekan itu hanya perlu menjalani hukuman penjara selama 12 tahun selepas hakim itu memerintahkan kesemua hukuman penjara berjalan serentak.Mahkamah membenarkan Najib untuk menangguhkan pelaksanaan keputusan itu sementara menunggu rayuan dengan ikat jamin sebanyak RM2 juta berserta dua penjamin.Kes itu dikendalikan timbalan pendakwa Raya V. Sithambaram manakala peguam Muhammad Shafee Abdullah mewakili Najib.


Dr Mahathir patut bantah lantikan Apandi lebih awal, kata menteri

Sebarang bantahan mengenai kedudukan Mohamed Apandi Ali sebagai pengerusi Pasukan Petugas Khas (PPK) Semakan Undang-Undang Kes Kedaulatan Batu Puteh, Batuan Tengah dan Tubir Selatan sewajarnya dibangkitkan lebih awal untuk perhatian kerajaan.Menteri di Jabatan Perdana Menteri (Parlimen dan Undang-Undang) Wan Junaidi Tuanku Jaafar berkata tiada isu berbangkit berkaitan keputusan Jemaah Menteri pada 29 Oktober 2021 untuk melantik Apandi sebagai pengerusi PPK memandangkan pertimbangan sewajarnya dilaksanakan terhadap keputusan menubuhkan pasukan petugas itu.Katanya beliau dan PPK mengambil maklum pendirian bekas perdana menteri Dr Mahathir Mohamad untuk tidak meneruskan sesi temu bual saksi bersama Jawatankuasa Kecil Tort of Misfeasance di Jabatan Peguam Negara, semalam.Wan Junaidi berkata ini selaras dengan kenyataan Mahathir untuk tidak memberikan kerjasama selagi Apandi masih bertindak sebagai pengerusi PPK.“PPK hanya ingin mendengar dan mendapatkan pandangan mengenai situasi pada 2018 apabila kerajaan menarik balik rayuan kes ini di International Court of Justice (ICJ). Tun (Dr Mahathir Mohamad) sedia maklum pelantikan pengerusi PPK dan beliau (Dr Mahathir) sebenarnya boleh menolak untuk hadir ke sesi pagi (semalam) di Jabatan Peguam Negara,” katanya dalam kenyataan hari ini.Wan Junaidi berkata keputusan Mahathir itu amat mengecewakan selain mengejutkan panel penemubual dan perkara-perkara yang sepatutnya dapat dikongsikan bekas perdana menteri itu tidak dapat diperoleh PPK.Menurutnya, PPK dilantik dengan tujuan spesifik meninjau dan mengkaji opsyen-opsyen perundangan untuk Malaysia serta menyiasat berkaitan penarikan rayuan kes itu di ICJ pada 2018.“PPK sudah menjalankan tugas selama tujuh bulan sehingga laporan interim dan laporan akhir siap, serta sedang menyediakan tindakan susulan.“Adalah mustahil untuk saya bertindak sewenang-wenangnya tanpa sebarang justifikasi bagi mengeluarkan Apandi sebagai pengerusi apabila Jemaah Menteri membuat keputusan berkaitan pelantikan beliau,” katanya.Menteri itu menegaskan PPK tetap meneruskan komitmen dan tanggungjawab menghasilkan laporan akhir seperti yang dirancang selaras dengan tujuan penubuhannya untuk meneliti hala tuju berhubung kes kedaulatan Batu Puteh, Batuan Tengah dan Tubir Selatan.


Anggota tentera laut jelaskan isu kapal selam

Seorang anggota tentera laut yang melaksanakan kajian mengenai peperangan darat dan bawah laut menjelaskan kepentingan kapal selam dalam persenjataan negara, ketika perbahasan terus berlanjutan mengenai kesan geopolitik susulan pemeteraian perjanjian keselamatan antara Australia, UK dan AS baru-baru ini.Leftenan Komander Farizha Ibrahim, seorang pegawai Tentera Laut Diraja Malaysia berkata kapal selam adalah jentera penting bagi mana-mana tentera laut.“Harus dijelaskan setelah kapal selam sampai ke laut terbuka, memburu kapal itu akan menjadi tanggungjawab berat dan memerlukan banyak sumber,” katanya kepada MalaysiaNow.“Kedua-dua jenis kapal selam, baik jenis nuklear atau diesel, memiliki persenjataan standard torpedo dan boleh menyerang kapal dan kawasan darat.“Bahkan torpedo kapal selam juga telah ditambah baik dengan sistem homing (sonar) menggunakan teknik akustik atau wake homing,” tambahnya.Kerjasama tiga hala yang dikenali sebagai Aukus ditandatangani pada pertengahan September bagi mengukuhkan kemampuan ketenteraan tiga negara itu dalam menghadapi persaingan yang semakin meningkat dari China, termasuk armada kapal selam nuklear Australia dan peluru berpandu.Perjanjian tersebut menjadikan Australia sebagai negara kedua selepas Britain yang memperolehi teknologi kapal selam nuklear AS.Pakatan itu juga menjadi topik perbahasan di Dewan Rakyat selain Menteri Pertahanan Hishammuddin Hussein mengusulkan lawatan kerja segera ke China bagi membincangkan pandangan Beijing mengenai perjanjian tersebut. Beliau juga turut menekankan betapa pentingnya keseimbangan kuasa.China berkata rancangan tersebut sangat berisiko dan ia boleh merosakkan keamanan dan kestabilan wilayah, sementara Indonesia mengambil pendirian sama seperti Malaysia, memperingatkan bahawa pernjanjian itu akan menyebabkan persaingan senjata di wilayah tersebut.Bagaimanapun, Filipina menyokong perjanjian tersebut sebagai cara untuk menjaga keseimbangan kekuasaan di wilayah tersebut.Farizha, yang banyak memberikan syarahan mengenai navigasi, kemahiran perkapalan dan komunikasi maritim di Universiti Pertahanan Nasional Malaysia berkata walaupun operasi kapal selam bersifat rahsia, beberapa kejadian direkodkan penggunaannya sebagai platform untuk melancarkan peluru berpandu ke sasaran di kawasan darat.Farizha memberikan contoh peluru berpandu Tomahawk turut dilancarkan dari kapal selam semasa Perang Teluk melawan Iraq.Sementara itu, pada 2007, sebuah kapal selam China juga direkodkan muncul di tengah-tengah kumpulan kapal induk AS, memperlihatkan mereka sebagai tidak bersedia.“Tentera Laut AS terkejut ketika kapal selam Song Class PLAN muncul di tengah-tengah kumpulan kapal pengiring yang mengawasi kapal pembawa senjata USS Kitty Hawk,” katanya.“Ia tidak dapat dikesan bukan sahaja oleh kapal pengiring bahkan oleh kapal selam yang bersama konvoi itu sendiri. Ia seolah-olah memberikan isyarat bahawa ia dengan mudah boleh menghancurkan USS Kitty Hawk, yang merupakan kapal utama, dan walaupun mungkin dapat dikesan, ia mungkin sudah terlambat.”Di Asia Tenggara, Indonesia memiliki armada kapal selam tertua, setelah memperoleh kapal pertama pada tahun 1950-an.Dalam pada itu, Vietnam pula membeli dua kapal selam midget dari Korea Utara pada 1997, sementara Singapura membeli kapal selam terpakai dari Sweden dua tahun sebelumnya.Malaysia mempunyai dua kapal selam Scorpene, yang diperolehi pada 2009 dan 2010.Penerimaan kapal perang oleh Malaysia merupakan salah satu alasan diberikan Thailand untuk membeli tiga kapal selam buatan China pada 2020, walaupun rancangan tersebut ditangguhkan berikutan reaksi rakyat negaranya.Sementara itu, Filipina merancang untuk mengikuti jejak langkah Malaysia dalam membeli Scorpene.Farizha berkata bagi Malaysia, isu yang dihadapinya adalah pertindihan tuntutan antara dua atau lebih dari negara lain.“Pertindihan tuntutan antara Malaysia dan Indonesia, Malaysia dan Vietnam, Malaysia dan Singapura serta Malaysia dan China boleh mencetuskan konflik di kawasan-kawasan tersebut,” katanya.“Oleh itu, sebagai langkah pencegahan dan sebagai persiapan menghadapi segala kemungkinan, pemerolehan kapal selam Malaysia dianggap sesuai, dan ia memberikan keseimbangan strategik bagi Malaysia, terutama di Laut China Selatan.”Angkatan Laut Malaysia juga turut berharap memiliki armada pembawa senjata dan empat kapal selam pemantau – penambahan dua lagi kapal selam selain dua Scorpenes yang sedia ada.Farizha berkata empat kapal selam adalah jumlah ideal bagi menjalankan operasi ofensif yang berkesan selain dapat mengawal kawasan yang lebih luas di Laut China Selatan.“Dari segi kekuatan pertahanan yang mampan, dua kapal selam tidak cukup kuat, terutama jika satu kapal selam sedang menjalani penyenggaraan, tidak beroperasi atau rosak, sehingga kita hanya terbatas dengan sebuah kapal selam,” katanya.Namun, katanya aset selain kapal selam, seperti kapal peronda maritim juga harus dipertimbangkan.“Bagi melaksanakan peperangan anti-kapal selam (ASW), Malaysia mestilah terlebih dahulu mempunyai keupayaan mengesan seperti sistem sonar, pengesan anomali magnetik, dan sistem sokongan elektronik dan radar.“Beberapa platform untuk menempatkan pengesan seperti kapal permukaan, kapal selam, helikopter ASW dan MPA juga diperlukan.“Platform ini dapat memberikan tindakan balas terhadap kapal selam seperti torpedo, pelancar roket dan roket anti-kapal selam,” katanya.


Pendedahan: Hari ketika Zahid bawa fail jumpa perdana menteri

Presiden Umno Ahmad Zahid Hamidi telah bertemu Muhyiddin Yassin beberapa hari selepas pemimpin Bersatu itu dilantik sebagai perdana menteri pada 1 Mac tahun lalu bagi merundingkan pertuduhan rasuah yang dihadapi beliau.Zahid juga datang bertemu dengan Muhyiddin membawa beberapa fail berkait pertuduhan-pertuduhan rasuah, berharap dapat memujuk perdana menteri baru itu bagi membantu beliau membatalkan pertuduhan ke atasnya.Pertemuan itu berlangsung lewat malam, setelah pertemuan yang lebih besar melibatkan pemimpin utama Perikatan Nasional (PN) di kediaman Muhyiddin di Bukit Damansara.“Namun dia balik rumah kecewa, sambil bawa fail-fail itu,” kata satu sumber yang berkata pertemuan rahsia itu berlaku pada minggu pertama Mac 2020“Ya, dia bawa fail-failnya bersama. Muhyiddin tolak untuk layan permintaannya,” kata sumber itu lagi.Zahid adalah sebahagian daripada kumpulan yang digelar “kluster mahkamah,” satu gelaran kepada beberapa pemimpin Umno yang menghadapi beberapa pertuduhan rasuah, pecah amanah, dan pengubahan wang haram.Mengenai pertuduhan mahkamah ini, Zahid dan Najib adalah pemimpin Umno yang paling banyak dijatuhi pertuduhan.Zahid berdepan 47 pertuduhan melibatkan pecah amanah, rasuah dan pengubahan wang haram melibatkan dana yayasan miliknya, Yayasan Akalbudi.Kebanyakan pemimpin Umno yang terlibat dengan kes-kes mahkamah telah menunjukkan penentangan terhadap Muhyiddin.Awal tahun ini, Setiausaha Agung Umno Ahmad Maslan yang dikenakan pertuduhan mengelak cukai sebanyak RM2 juta yang diterima dari Najib menyifatkan rasuah-rasuah tersebut adalah legasi “zalim” kerajaan Pakatan Harapan.Pertemuan yang berlaku pada Mac 2020 itu dipercayai mencetuskan perbalahan antara Zahid dan Muhyiddin dan kemudiannya memuncak dengan keputusan yang diambil Umno minggu lalu untuk memutuskan hubungan dengan Bersatu dan Perikatan Nasional (PN).Perhimpunan Agung Umno itu ditumpukan kepada usaha meluluskan cadangan Zahid agar parti itu memutuskan hubungan dengan kerajaan PN pada pilihan raya umum akan datang.Pada 9 Oktober, Zahid menemui Muhyiddin sekali lagi, sebuah pertemuan yang pernah didedahkan MalaysiaNowPertemuan itu berlaku selepas dua hari Zahid dan Najib menulis surat kepada Istana Negara menyatakan sokongan mereka kepada Anwar Ibrahim sebelum presiden PKR itu mengadap Agong bagi menjelaskan bukti beliau memiliki sokongan untuk menjadi perdana menteri.Zahid kemudian bertemu dengan Muhyiddin pada 17 Oktober, kali ini bersama Presiden PAS Abdul Hadi Awang, Ahmad Maslan, Takiyuddin Hassan dan Hamzah Zainuddin, setiausaha agung bagi Umno, PAS dan Bersatu.Menurut butiran yang diberitahu sumber dalaman parti kepada MalaysiaNow, Muhyiddin menyatakan kepada Zahid berhubung rasa tidak gembiranya dengan tindakan presiden Umno itu menzahirkan sokongan kepada Anwar.Sumber dalaman itu berkata Muhyiddin memberitahu Zahid beliau tidak mahu campur tangan mengenai perkara itu.“Namun sebagai kawan, dia (Muhyiddin) berkata akan doakan Zahid terlepas daripada pertuduhan tersebut.”


Parti politik mungkin dibenar tubuh cawangan dalam universiti, kata menteri

Parti politik mungkin dibenarkan membuka cawangan dalam universiti setelah kerajaan membuat pindaan terhadap Akta Universiti dan Kolej Universiti (Auku) 1971.
Menteri Pendidikan Tinggi Mohamed Khaled Nordin berkata, pelbagai pindaan sudah dibuat terhadap Auku yang memberikan lebih banyak kebebasan kepada pelajar dalam menjalankan kegiatan politik.
"Kita lakukan pelbagai pindaan kepada Auku yang melibatkan soal kegiatan pelajar dan urus tadbir universiti.
“Memang kita memberi kebebasan kepada pelajar untuk sertai parti politik termasuk di dalam atau luar kampus.
"Semua perkara itu dilonggarkan dan kemungkinannya termasuklah perkara yang dicadangkan," katanya semasa sesi Dewan Rakyat hari ini.
Beliau menjawab soalan tambahan daripada Ahli Parlimen Mersing Muhammad Islahuddin Abas yang bertanya sama ada kerajaan akan membenarkan parti politik membuka cawangan di universiti.
Sebelum itu, beliau bertanya mengenai kemungkinan lantikan naib canselor di universiti awam diadakan secara undian oleh kakitangan universiti.
Khaled berkata, lantikan naib canselor akan dibuat oleh menteri selaras dengan amalan sedia ada, mengikut ketetapan Auku.
Khaled sebelum ini menegaskan, kerajaan tidak bercadang memansuhkan Auku.
Pakatan Harapan (PH) dalam manifesto Pilihan Raya Umum ke-15 (PRU15) berjanji untuk memansuhkan akta berkenaan.
Kerajaan pada 2012 pernah meminda Auku dengan memberikan kebebasan kepada mahasiswa terlibat dalam aktiviti politik di luar kampus, dan mengekalkan kebebasan kampus daripada aktiviti politik.


Gaza kembali aman selepas konflik 3 hari dengan Israel

Kehidupan harian di Gaza beransur pulih selepas konflik antara Jihad Islam Palestin (PIJ) dan tentera Israel selama tiga hari berakhir.
Pada petang Ahad, PIJ mengumumkan telah mencapai persetujuan gencatan senjata dengan Israel, hasil usaha perantara Mesir bagi menamatkan konflik yang mengorbankan 45 rakyat Palestin dan mencederakan 260 yang lain.
Sejak awal pagi Isnin, kedai di Gaza dibuka kepada pelanggan dan perkhidmatan pengangkutan awam mula beroperasi.
"Kami tidak suka terlibat dalam ketegangan dengan Israel melainkan kami memperoleh faedah politik, ekonomi atau sosial.
"Adalah lebih baik untuk berunding dan mencapai perjanjian gencatan senjata yang membolehkan kami meneruskan dengan kehidupan," Iyad Abu Kwaik, seorang warga Gaza - pemilik kedai pakaian, memberitahu Xinhua.
Konflik ini telah mengorbankan nyawa orang awam, memusnahkan bangunan, dan orang ramai sentiasa dibelenggu penderitaan yang tidak berkesudahan, kata lelaki berusia 33 tahun itu, sambil menyeru puak Palestin untuk menyelaraskan usaha untuk menangani krisis rumit di Gaza di sebalik terlibat dengan permusuhan baharu dengan Israel.
Penduduk Gaza perlu meneruskan kehidupan harian mereka walaupun berdepan permusuhan, kata peguam yang berpangkalan di Gaza, Tawfiq Abu Ghalwa.
"Kami perlu redha dan mula sekali lagi untuk membina kehidupan di tanah air kami," katanya.
Bagaimanapun, kehidupan tidak lagi sama bagi Qusai Shamalakh, 45, yang kehilangan bangunan empat tingkatnya semasa konflik.
Bapa kepada empat orang anak itu telah menghabiskan masa berjam-jam memeriksa harta bendanya, mengalihkan serpihan, dan mencari barang-barang yang mungkin terselamat daripada serangan Israel.
"Hidup saya bagaikan telah berakhir kerana segala-galanya telah musnah. Saya dan keluarga menjadi gelandangan, dan tiada lagi sekelumit harapan pun," katanya kepada Xinhua.
Konflik terbaharu itu telah menyebabkan kira-kira 18 kediaman musnah sepenuhnya, 71 terjejas, dan 1,675 tidak dapat didiami, menurut Kementerian Kerja Raya dan Perumahan yang dikendalikan Hamas.
Pada awal hari itu, pihak berkuasa Israel telah membuka semula lintasan Kerem Shalom dan lintasan Erez selepas ditutup selama enam hari.
"Kira-kira 30 trak bahan api memasuki Gaza untuk membekalkan tenaga kepada loji janakuasa, dan trak turut dimuatkan dengan makanan, bijirin, dan bantuan kemanusiaan," kata Bassam Ghaben, pengarah lintasan Kerem Shalom.


WHO beri amaran harga tinggi, bahaya beli vaksin daripada orang tengah

Pertubuhan Kesihatan Sedunia (WHO) pada Isnin memberi amaran mengenai bahaya membeli vaksin yang mahal daripada orang tengah, mengingatkan negara-negara supaya membeli vaksin yang diperakui oleh WHO dan mengenal pasti asal-usul produk itu, lapor Xinhua.“Kami juga sedar wujud kebimbangan akan vaksin lain… melalui orang tengah (satu vaksin) pada harga yang jauh lebih tinggi berbanding harga sebenar yang dijual oleh pengeluar,” kata Penolong Ketua Pengarah WHO Mariângela Batista Galvão Simão, untuk Akses kepada Ubat-ubatan dan Produk Kesihatan, semasa sidang media.Isu peranan perantara untuk membeli vaksin dibahaskan baru-baru ini apabila terdapat orang tengah di Emiriah Arab Bersatu dikesan menjual vaksin Sputnik ke Ghana dan Pakistan pada harga dua kali ganda daripada harga asal.Simao berkata negara harus membeli secara langsung daripada pengilang atau “menghubungi pengilang untuk memastikan bahawa perantaraan itu sah.”“Terdapat banyak produk Covid yang tidak menepati piawaian dan palsu yang dikomersialkan di luar sana, jadi anda perlu mengetahui asal usulnya,” kata beliau.Simao juga mengatakan bahawa penting untuk memvaksinasi orang ramai dengan produk yang “diperakui” oleh WHO.“WHO menasihatkan negara-negara supaya menggunakan vaksin yang telah disenaraikan untuk tujuan kecemasan,” katanya, merujuk pada Senarai Penggunaan Kecemasan yang digunakan oleh organisasi itu untuk meluluskan vaksin baharu.Setakat ini, lapan vaksin Covid-19 telah diluluskan oleh WHO untuk kegunaan kecemasan, termasuk dua vaksin China – Sinopharm dan Sinovac, yang kedua-duanya telah diedarkan di beberapa negara di seluruh dunia.


Umat Islam Malaysia sambut Aidiladha pada 10 Julai

Umat Islam di Malaysia akan menyambut Hari Raya Aidiladha pada 10 Julai, 2022 kata Pejabat Penyimpan Mohor Besar Raja-raja.“Bagi menyempurnakan titah perintah Seri Paduka Baginda Yang di-Pertuan Agong, setelah diperkenankan oleh Duli-duli Yang Maha Mulia Raja-raja, Penyimpan Mohor Besar Raja-raja, Malaysia mengisytiharkan bahawa 1 Zulhijjah, 1443 Hijriah ialah pada 1 Julai, 2022 Masehi.“Oleh yang demikian Hari Raya Qurban (10 Zulhijjah) bagi negeri-negeri seluruh Malaysia ialah pada hari Ahad, 10 Julai 2022 Masehi,” kata Pejabat Penyimpan Mohor Besar Raja-raja dalam satu kenyataan malam ini.


Najib ada hak diberi taklimat mengenai laporan audit 1MDB, kata saksi

Seorang pegawai penyiasat bersetuju di Mahkamah Tinggi hari ini bahawa Najib Razak berhak untuk diberi taklimat mengenai sebarang cadangan atau pembetulan serta keadaan kewangan sebenar syarikat 1Malaysia Development Berhad (1MDB).
Penguasa Kanan Cawangan Siasatan Suruhanjaya Pencegahan Rasuah Malaysia (SPRM) Haniff Lami, 34, juga bersetuju dengan cadangan peguam Muhammad Shafee Abdullah, yang mewakili Najib bahawa 1MDB adalah syarikat milik Menteri Kewangan Diperbadankan (MKD) dan memiliki 100% sahamnya dan Najib ketika itu merupakan menteri kewangan.
Shafee: Jadi, Datuk Seri Najib berhak untuk diberi taklimat mengenai cadangan dan keadaan kewangan sebenar syarikat?
Haniff: Benar.
Saksi pendakwaan ke-16 itu mengakui beliau tidak mempunyai kepakaran dalam menyiasat kes-kes melibatkan bidang audit dan tidak pernah menyiasat kes melibatkan pengauditan selain daripada kes ini.
“Saya mula berkhidmat dengan SPRM sebagai pegawai penyiasat pada 2016, iaitu dua tahun sebelum saya ditugaskan untuk menyiasat kes pindaan laporan audit ini pada 2018,” katanya pada perbicaraan kes Najib dan bekas ketua pegawai eksekutif 1MDB Arul Kanda Kandasamy, berhubung pindaan laporan akhir audit 1MDB hari ini.
Disoal Shafee, saksi itu juga mengakui bahawa beliau membuat kesimpulan dalam penyataan saksinya sebelum ini, hanyalah berdasarkan keterangan lisan dan bertulis dari saksi-saksi lain yang disiasatnya.
Pada perbicaraan sebelum ini, saksi itu menyatakan berdasarkan hasil siasatannya, Najib dan Arul telah meminda laporan akhir audit 1MDB bagi melindungi diri mereka daripada sebarang tindakan sivil atau jenayah berhubung perjalanan operasi syarikat itu.
Haniff berkata beliau juga tahu mengenai kenyataan bekas ketua audit negara Ambrin Buang kepada pihak media di Parlimen pada Disember 2018 yang menyatakan tiada sesiapa yang boleh meminda laporan audit 1MDB tanpa persetujuannya (Ambrin).
Shafee: Jadi dalam kenyataannya, Ambrin maksudkan tiada sebarang isu "tampering" dibuat terhadap laporan 1MDB.
Haniff: Benar.
Shafee: Beliau (Ambrin) juga cakap ‘tiada sesiapa boleh pinda laporan audit 1MDB tanpa kebenarannya, jika perlu pinda, harus dibincang bersama pasukan audit dan perlu ada justifikasi sebelum pindaan dilakukan’.
Haniff: Benar.
Najib, 69, didakwa menggunakan kedudukannya untuk mengarahkan pindaan dibuat terhadap laporan akhir audit 1MDB yang telah dimuktamadkan ketua audit negara, sebelum laporan itu 'sekali lagi dimuktamadkan' dan dibentang di hadapan PAC bagi mengelak sebarang tindakan diambil terhadap beliau.
Arul, 45, pula didakwa bersubahat dengan Najib dalam membuat pindaan tersebut bagi melindungi ahli Parlimen Pekan itu daripada tindakan tatatertib, sivil atau jenayah berkaitan 1MDB.
Kesalahan itu didakwa dilakukan di Kompleks Jabatan Perdana Menteri, Pusat Pentadbiran Kerajaan Pusat, Wilayah Persekutuan Putrajaya antara 22 dan 26 Feb 2016, mengikut Akta Suruhanjaya Pencegahan Rasuah Malaysia yang membawa hukuman maksimum penjara 20 tahun dan denda lima kali ganda nilai suapan atau RM10,000 mengikut mana lebih tinggi, jika sabit kesalahan.
Perbicaraan di hadapan hakim Mohamed Zaini Mazlan bersambung 7 September.


2,027 kes Covid-19, 11 lagi kluster baru dikesan

Sebanyak 2,027 kes baru Covid-19 dikesan hari ini termasuk 16 jangkitan import, menjadikan angka keseluruhan penularan dalam negara berjumlah 122,845 kata Ketua Pengarah Kesihatan Dr Noor Hisham Abdullah.Katanya, sebanyak 1,221 pesakit pulih dan dibenarkan pulang, menjadikan jumlah keseluruhan angka sembuh 99,449 kes atau 81%.“Selangor melaporkan kes harian tertinggi iaitu sebanyak 509 kes atau 25.1%, diikuti Johor sebanyak 428 kes (21.1%) dan Sabah 383 kes (18.9%),” katanya dalam satu kenyataan.Noor Hisham berkata terdapat 11 lagi kluster baru dikesan membabitkan negeri Selangor, Johor, Sabah, Kuala Lumpur, Pahang, Sarawak dan Terengganu.“Empat daripada kluster ini dilaporkan di Selangor melibatkan Kluster Jalan Playar dengan 86 kes positif, Kluster Sri Suria (16 kes), Kluster Tapak Bina Bukit Semenyih (17 kes) dan Kluster Bukit Angkat (25 kes).“Dua dilaporkan di Kuala Lumpur membabitkan Kluster Tapak Bina Jalan Desa (116 kes) dan Kluster Jalan Raja (25 kes),” katanya.Tambahnya, baki kluster yang dikesan adalah Kluster Parit Jamil di Johor (62 kes), Kluster Tombovo di Sabah (18 kes), Kluster Langit Selatan di Pahang (9 kes), Kluster Bah Sayap Sarawak (5 kes) dan Kluster Mengkuang di Terengganu (10 kes).Katanya, kes aktif dengan kebolehjangkitan pula berjumlah 22,887“Daripada jumlah itu 123 pesakit di tempatkan di Unit Rawatan Rapi termasuk 52 memerlukan bantuan alat pernafasan,” katanya.Dukacita dimaklumkan terdapat lapan lagi kematian dilaporkan, menjadikan jumlah mangsa yang maut meningkat kepada 509 orang.“Lima kes kematian dilaporkan di Sabah, dua di Selangor dan satu di Perak”.


PBB kecam pelaksanaan hukuman mati terbaru di Singapura

Pertubuhan Bangsa-Bangsa Bersatu (PBB) mengecam tindakan Singapura yang melaksanakan hukuman mati ke atas dua banduan, dan rancangan untuk menggantung dua lagi pada Jumaat, menggesa republik itu menghentikan penggunaan hukuman mati mandatori bagi kesalahan dadah.
Dalam satu kenyataan, jurucakap PBB Liz Throssell berkata pihaknya "kesal" dengan pelaksanaan hukuman gantung secara serentak terhadap dua banduan semalam dan “sangat terganggu” dengan rancangan pihak berkuasa negara itu yang akan menjalankan dua lagi hukuman pada 5 Ogos.
Beliau berkata Abdul Rahim Shapiee dan Ong Seow Ping, yang disabitkan kesalahan secara bersama pada 2018 kerana memiliki dadah bagi tujuan pengedaran, dijangka akan menjalani hukuman gantung Jumaat ini.
Menurutnya, keluarga Rahim dimaklumkan mengenai pelaksanaan hukuman mati itu pada 29 Julai lalu.
Menyifatkan hukuman mati sebagai tidak konsisten dengan hak untuk hidup dan bebas daripada penyeksaan, layanan atau hukuman kejam, tidak berperikemanusiaan atau menjatuhkan maruah, kenyataan itu turut mengatakan konsensus mengenai pemansuhan hukuman mati kini semakin meningkat di seluruh dunia.
"Kami menggesa pihak berkuasa Singapura untuk hentikan semua hukuman mati yang dijadualkan, termasuk Rahim dan Ong," katanya.
“Kami juga menyeru kerajaan Singapura untuk menamatkan penggunaan hukuman mati mandatori bagi kesalahan dadah, meringankan semua hukuman mati kepada hukuman penjara dan segera meletakkan moratorium ke atas pelaksanaan hukuman, dengan tujuan untuk memansuhkan hukuman mati. "
Pelaksanaan hukuman mati di Singapura semalam menjadikan jumlah keseluruhan mereka yang digantung di Penjara Changi kepada lapan orang sejak Februari lalu.
Peguam dan aktivis turut menegaskan mereka yang dihukum mati di bawah undang-undang itu kebanyakannya adalah keldai dadah yang berasal daripada keluarga miskin, sementara sebahagian besar dalang utama sindiket dadah terus terlepas bebas.
Bagaimanapun, mahkamah Singapura tetap menolak hujah sedemikian.
Pertubuhan hak asasi global Amnesty International juga turut menyelar siri pelaksanaan hukuman mati di Singapura, mengatakan hukuman mati bagi kesalahan berkait dadah adalah bertentangan dengan undang-undang dan piawaian hak asasi manusia antarabangsa.
“Daripada menjadi pencegah unik terhadap jenayah, pelaksanaan hukuman mati itu hanya menunjukkan betapa pihak berkuasa Singapura tidak menghiraukan hak asasi manusia dan hak untuk hidup," kata pakar hukuman mati di Amnesty, Chiara Sangorgio.